ZUPADAZ ZUPADA, MAUKA-MAUKA ASETU - EATGIRL vs ITGIRL\nZUPADAZ ZUPADA, MAUKA-MAUKA ASETU\nEATGIRL vs ITGIRL | 2014-05-01 00:00\nEz dakit gaizki jatea erretzea baino hobeto edo okerrago izango den, baina ondorioak partekatzen dituzte.\nZer da kaltegarriagoa, erretzea ala txarto jatea? Betidanik esan digute: hiltzen ez gaituenak, loditzen gaituela! Beraz, tabakoak hiltzen badu, janaria “soilik” loditzen gaitu?\nEgun hauetan egunkarietako izenburuek nahastu naute: Munduko Osasun Erakundearen (MOE/WHO) arabera, 800 milioi pertsonek gosea pasatzen duten bitartean, 1400 milioik gehiegi jaten dute eta gehiegizko pisua dute. Bestalde, Elikagaigintzako eta Edarietako Industria Federazioak, azken hamarkadetan kalorietako batezbesteko irenste kopurua %13a jaitsi dela ziurtatzen du. Kontraesanezkoa da? Ba EZ!\n50. hamarkadetako pertsona baten kaloria-beharrak, edo orain (lan bera egiten duela ulertuz) behar dituenak alderatzen baditugu, hauek jaitsi dira. Urtez urte, lanak mekanizatuz joan dira, gero eta gehiago, automatikoki lantzen ditugu. Baina eguneko beste jarduera batzuekin ere gauza bera gertatzen da. Ohea egitea, esaterako, asko aldatu du: gaur erraza da edredoia luzatzea (nahiz eta modan dagoen 50 kuxinez apaintzea); aldiz amonaren etxean malgukizko lastaira astuna altxatu behar izateak, azpikoa, maindirea, tapakiak, ohe-estalkia eta ohazala ondo jartzeko, amaiezina da!! Azken finean gutxiago mugitzen gara, beraz kaloria gutxiago behar ditugu. Tituluak zioen moduan, gutxiago ere jaten dugu baina ez behar bezain hainbeste… beraz, “kontuak ez dira ateratzen”.\nBerrietako azken idazpurua Schutter-ek (NBE-ko Elikadurarako Eskubideen ordezkaria) adierazitakoarekin iritsi zaigu: “Elikadura txarrak, tabakoa baino mehatxu garrantzitsuagoa dakar osasunerako”. Gehiegikeria?? “Osasun-autoritateek ohartaratzen dute, tabakoa: erail dezake; bizitza-urteak kendu; minbizia, arnas edo kardiako gaixotasunak eragin…”, hauek kutxatiletan irakur ditzakegun mezuetako batzuk dira. Ez dakit gaizki jatea erretzea baino hobeto edo okerrago izango den, baina ondorioak partekatzen dituzte. Jakinaren gainean al zinen?\nSeguruenik, zuetako askok erretzeari uztea helburu duzue: batzuk lortu izango zenuten, beste batzuk tabakoa uzterakoan normalean hartzen diren kilo horien beldur izango zarete. Egia al da? Bai baina behin-behinekoa da. Lehen hilabeteetan 3-4 Kg hartu ohi dira: askok estutasunari aurre egiten diote snack edo gozokiekin; gainera, elikagaiak dastatzen hasten dira… Baina behin mendekotasuna edo antsietatea ahazten zaizkionez gero, berriro ere galtzen dira. Beraz orain aitzakia horrekin, ez zaitezen irten: “zigarreta gutxiago errea eta kaloria gehiago erretzera”.\nEzerk ez du justifikatzen tabakismoaren arazoa jaisten den bitartean, dieta txarrarekin lotutako arazoak handiagotzea. Garatutako herrietako biztanleriaren ia erdiak, gizentasuna edo gehiegizko pisua du. Hala ere, Gazteriaren Euskal Behatokiaren arabera, Euskadin 15 eta 24 urte bitarteko hamar gaztetatik zortzik beren elikadura orekatua dela uste du. Ea bada, nor izan da galdeketan gezurra galantak esan dituena? Egia esanda, bakarrik erdiek jaten duzuelako fruta egunero. Bestalde, gazteenek geroz eta alferrikako elikagai gehiago kontsumitzen dituzte: azukredun-freskagarriak, gozokiak edo irenste errazeko elikagaiak (irabiakiak, zukuak…) haiek hartzerakoan ahalegin gutxiago eskatzen dutelako; baina asetzeko botere txikiagoa dutenez, jaten jarraitzera bultzatzen dutenak dira.\nDuela egun batzuk, Iñaki Perurena-rekin topo egin nuen elikadura osasungarriko jardunaldi batean, eta berak egindako gogoeta gustatu zitzaidan: “Noiz jaten dugu gehien? Gutxien mugitzen garenean”. Aste bukaeretan atseden hartu ahal izateko, askok bere jarduera jaistera ohituta daude; eta bere ahosabaiei atsegin emateko ere aprobetxatzen dute. Tolosako zigarrotxo batzuk? Jendeak egiten duena baino hobeto jaten duela, eta gaizki jatearen ondorioak txikiagoak direnaren sentsazioa dute.\nGaztaroan egindako gehiegikeriek, laster faktura pasatzen dutelako, zaindu zaitez. Gogora ezazu, VISAk nahiz eta ordainagirien ordainketa atzeratu egiten dituen… azkenean iristen direla eta zuloa egiten dutela sakelan. “Xahutu dezakezuna baino gehiagorik, ez kontsumitu”.\nGazteberri #99 | 2014 Maiatza-Ekaina


Lurrama 2019 Biarritzen, klima aldaketa ardatz Sustatu.eus - Teknologia albisteak\nLurrama 2019 Biarritzen, klima aldaketa ardatz\n2019-11-03 : 12:52\nLurrama topaketa Euskal Herriko Laborantza Ganbarak sortu zuen 2017am, laborantza herrikoia eta iraunkorra bultzatzeko: gizonak eta natura errespetatzen dituen laborantza. Aurtengoa hirugarren edizioa izango da, eta datorren asteburuan izango da Miarritzen. "Lurramak, ehunka laguntzaileen lanari esker, gomitatzen zaitu, erakusketa, merkatu, apairu, animazio eta giroan parte hartzeko!"\nAurtengo goiburu eta gaia zera da: Klima, bizia da. Lurramako antolatzaileen aburuz, "klima nahasmenduak mehatxatzen gaitu (lehorte-ekaitzak-goseteak-jendalde lekualdatzeak...). Berotzearen ondorioak kaltegarriak izan daitezke naturarentzat, bainan ere jendartearen biziarentzat. Badakigu giza jarduerak egoera hortara eraman gaituela. Laborantzak ere mail hortan eragin du, laborariak lehen biktimak bilakaraziz."\nGaiaren inguruan gogoeta egiteko, honako mintzaldiak antolatu dituzte:\nAzaroaren 8an, ostirala, 11etan : Klima eta bioaniztasuna, gure elikadura jokoan ?\nAzaroaren 8, ostirala, 5etan : Gizartea mobilizatzen delarik\nAzaroaren 9, larunbata, 11etan : Klimarekin bateragarria den hazkuntza\nAzaroaren 9, larunbata, 3etan : Zer egiten ahal dugu orain eta hemen gure laborantxa praktikak hobetzeko ?\nAzaroaren 9, larunbata, 5etan : Gaur, nola egin biharko?Acclimaterra txostena Akitanian.\nGonbidatuen artean, lehen mailako bi pertsonaia:\nValerie Masson Delmotte. Fisikari eta klimatologoa. 2018an, Nature aldizkariak hamar zientzialari garrantzitsuenen artean izendatu zuen. GIECeko (Klima aldaketari buruzko gobernu arteko taldea) kolehendakaria da.\nPierre Sardo, italiarra, Slow Food mugimenduaren sortzaileetakoa eta Bioaniztasuna Fundazioko presidentea.


Kissing, muac — dantzan.eus\nHemen zaude: Hasiera › Hemeroteka › Kissing, muac\nMedina / Borucki bikotea\nARETORA sartzen garenerako eszenatokiaren erdialdean dago bikote gaztea, zutik eta geldi-geldi, bata bestearengandik aurrez aurrean. Halako batean, eskukada bete arroz jausten da sabaitik eta mugimendu segida frenetiko bati ekiten diote, eskuekin zapladak emanez batak besteari paparrean.\nHorixe bezain fresko eta zintzoa da Natalia Medinak eta Dominik Boruckik ekarritako planteamendua ¿Qué tal estás? (Zelan hago?) ikuskizunean. Hurrenez hurren Kanariar Uharteetakoa eta Alemaniakoa diren dantzari biok eskarmentu zabala daukate dantzaren munduan. Biek ala biek erakusten dute gaitasun eta sentsibilitate itzela, eta maisuki jolasten dute lanak dituen kontraste ugariekin era dialektikoan eraikitzeko eszenan gertatzen dena.\nEstetika hotza, zehatza, kontzesiorik gabekoa erabiltzen du Medina/Borucki bikoteak, gogorra eta guzti dena zenbait momentutan. Zehaztasun osoz mugitzen dira, erloju-makineria baten antzera, bai musika mamitsuko uneetan eta baita isiltasun adierazkorrean murgilduta ere.\nIbilbide eta akrobazia geometrikoak burutzen dituzte, dantzari baten gorputza ardatz moduan erabiliz besteak egindako biraketa edo itzulipurdietarako, eta hasiera batean badirudi ez dutela emozio zehatzik transmititu nahi, plazer estetiko hutsarena izan ezik.\nExijentzia estetiko handia\nBaina pasarte dantzatu ederrak eskaintzeaz gain, beste gauza asko daude erakusgai proposamen honetan. Esaterako, Boruckik plazaratutako gogoetak eta abesti ederrak, edota Nataliaren figura eta keinu ezin delikatuagoak. Eta egon badaude ikusleen eta dantzarien arteko kontrastea areagotzen duten ezusteak (haien artean «Kissing, muac» hitzak errepikatzen dituen kanta zoragarria).\nBestalde, pisu handikoa da argien diseinuan foku zuriak baino ez erabiltzea, oso kontraste garbiak sortarazten dituztelako argitasun eta iluntasunaren artean. Izan ere, argia iluna bezain esanguratsua da muntaiaren planteamenduan eta nabari indartzen du lanari darion instalazio kutsua.\nBereziki gustatzen zait zein era naturalean ateratzen diote etekin estetikoa egoerarik txikienei (adibidez, eremu eszenikotik sartzeko eta irteteko momentuei), eta bereziki politak iruditu zaizkit funtsik gabeko mugimenduak, haurrek beren gorputzekin jolasten dutenen antzekoak direnak eta amaiera absurduraino eramaten gaituztenak.\nBeraiek dioten moduan, «Egoera honetatik irteteko bide bakarra bideoan grabatutakoa ikustea izango litzateke. Baina oraindik ez dugu bideorik».


JEKYLL DOKTOREAREN ETA HYDE JAUNAREN KASU BITXIA - IRAKURLE TALDEA | Agenda Tolosa\nJEKYLL DOKTOREAREN ETA HYDE JAUNAREN KASU BITXIA - IRAKURLE TALDEA\nRobert L. Stevenson idazle eskoziarraren Jekyll doktorearen eta Hyde jaunaren kasu bitxia eleberria landuko du Galtzaundiren irakurle taldeak uztaileko saioan. Koro Navarro Etxeberriak itzuli du liburua euskarara eta egindakoa aztertzeko hitzordua, uztailaren 8an, asteazkena, izango da 19:00etatik aurrera. Saioa Yurre Ugartek dinamizatuko du eta parte hartzea guztiz irekia da.\nLondresko gau beltz batean, gizon zital beldurgarri batek neska bat lurrera bota, zanpatu eta arduragabe jarraitzen dio bere bideari. Harrapatuta, erasoaren gertalekura itzularazi eta ehun libera ordaintzera behartzen dute; hamar libera urretan ematen ditu, eta txeke bat geratzen dena ordaintzeko. Bitxia bada ere, txekea Henry Jekyll ospe oneko doktoreak sinatua dago; eta bitxiagoa, Jekyll doktorearen testamentuan gizon txiki doilor eta misteriotsu bera agertzen da hartzaile bakar gisa. Jekyll doktorearen abokatuak, kezkatuta, bere bezeroa bisitatzen du; eta halako gertaera bitxia eta beldurgarriak aurkitzen ditu, non geure kontzientziaren mamiraino sartzen baitira.\nJekyll doktorearen eta Hyde jaunaren kasu bitxia 1886an argitaratu zen. Berehalako arrakasta izan zuen orduan, eta arrakasta handia du gaur egun ere; areago, mugarri kultural bat da. Denok entzun dugu istorio honen berri; baina irakurri? Suspentsea, nobela gotikoa, psikiatria, metafisika… denetik dauka; baina, batez ere, kontakizun bizia, ezin utzi den horietako bat da. Esan liteke inoiz kontatu den istorio aztoragarrienetako bat dela.\nSaiorako sarbidea izateko izen-ematea\nSaioan parte hartzeko beharrezkoa izango da aurretik izena ematea. Horretarako, beheko formularioa bete behar da eta ondoren, emailez bidaliko dira saioan parte hartzeko jarraibideak. 20 pertsonako muga jarri da saioan eta Tolosaldean bizi diren herritarrek lehentasuna izango dute.\nAsteazkena, 2020(e)ko Uzt 08 / 19:00\n2020/06/29 - 2020/07/10\nAstelehena, 2020(e)ko Uzt 20 / 18:00 - 20:30\nGLADIATOR - BANG BANG TOLOSA!\nLarunbata, 2020(e)ko Uzt 25 / 22:00\nIgandea, 2020(e)ko Uzt 26 / 22:00\nAstelehena, 2020(e)ko Uzt 27 / 22:00\nIkastaroakTolosaldea Lanbide Heziketa Institutua\n2020/10/01 - 2021/06/30


PPren eskariz Aiaraldea hedabidearen hitzarmena eten du EAJk aurrekontuak onartzeko - halabedi\nPPren eskariz Aiaraldea hedabidearen hitzarmena eten du EAJk aurrekontuak onartzeko\n1.8 milioi euroko aurrekontua izango du Artziniegako Udalak. Udal aurrekontua babestearen truke, baldintza bakarra jarri du PPk: Aiaraldea hedabidearen hitzarmena eta publizitatea kentzea.\nApirilaren 12ko goizeko udalbatzan onartu dituzte 2018ko udal aurrekontuak. Guztira, 1.8 milioi euroko aurrekontua izango du Artziniegako Udalak, “iaz baino %2.2 gehiago”. Iñigo Gomez alkatearen esanetan, 139.000€ gehiago izango ditu gobernu taldeak inbertsiotarako.\nUdal aurrekontutik eratorritako proiektuen artean nabarmendu dituzte ur edangarriaren tutu sistemaren ordezkapena (600.000€), igerilekuetako ur sistema zein atseden gunea atontzea (300.000€) edota Garai plazako autobus geltokia hobetzea (35.000€). Horrez gain, Eusko Jaurlaritzako diru-laguntzarekin berrituko dituzte Arteko Gure Ama ikastetxeko kolunpioak (19.000€). Kultur arloan 1.500 euro gorde dituzte Benjamin Respaldizak Alde Zaharra eskulturaz josi dezan.\nUdal aurrekontuak onartzeko ezinbestekoa izan da EAJ eta PPren arteko akordioa, udal gobernu taldeak PPren babesa behar baitzuen proposamena onartzeko. PPren baldintza bakarra Aiaraldea hedabidearen hitzarmena kentzea izan da, eta inolako diru-partidarik ez ematea, ezta publizitatean ere.\nEuskara sustatzeko laguntzak, behera\nHala, euskararen sustapenerako proiektuetara 4.500€ bideratuko ditu Udalak: Euskararen Astera eta bestelako jardueretara, hain zuzen. Horrez gain, euskara ikasi nahi dutenentzat beken bidez banatuko dira 2.300€. Ildo beretik, euskararen erabilera areagotzeko 375€ baliatu ahalko du Aiarako Kuadrillak. PPko eskaerari men eginez, ordea, euskararen normalizazioa bultzatzeko Aiaraldea hedabidearen hitzarmena bertan behera utzi du gobernu taldeak.\nAiaraldea hedabideak 1.500 euroko diru-laguntza jaso izan du azken 7 urteetan euskal hizkuntzaren sustapenean egiten duen lanagatik, biztanle bakoitzeko 0.60 euro. Alabaina, eten egin dute hitzarmena. Bazkide eta erakundeen finantzaketari esker ditu martxan, besteak beste, euskara hutsezko Aiaraldea Gaur hedabide digitala eta Aiaraldea Hemen egunkaria. Artziniegako Udalak hartutako erabakiak eskualdeko udalerri guztietan adostutako hitzarmena apurtzen du.\nJeltzaleek Batzordean aurrekontua ez defendatzea leporatu diote EH Bilduri. PPk bere jarrera berretsi du. Hala, 1.500 euroko diru saila bestelako proiektuetara bideratzea proposatu dute udal aurrekontuan: Gurutze Gorrira, DYAra eta euskara ikasteko beketara. Euskararen normalizaziorako gakotzat jo du komunikabidearen lana EH Bilduk, eta gogor gaitzetsi du erabakia: “Beto argi bat da, erabaki guztiz antidemokratikoa. Partida hori kentzea izan da PPko zinegotzi bakarrak jarritako ezinbesteko baldintza bozketan abstenitzeko, eta EAJk bere aurrekontuak aurrera ateratzeko”. Larritasunez agertu du kezka koalizio abertzaleak: “EAJk artziniegarren aurrean justifikatu beharko du euskararen sustapenaren aurka doan erabakia, Artziniega Aiaraldeko gainontzeko udaletatik aldentzen duena, eta eskualdeko euskarazko komunikazio-proiektu bakarrari oztopoak jartzen dizkiona”. Arkaitz San Jose zinegotziak erantsi du, hamabostean behin herriko guraso guztiengana iristen direla Artziniegako eta eskualdeko berriak hedabideari esker: “Aurreikusita zegoen diru-laguntza kentzea oso larria da. EAJrena da erantzukizun osoa. Eskola edo bazkidetza bidez Artziniegako auzo guztietara iristen da komunikabidea, euskararen erabileran laguntzen du nabarmen”.\nBideak eta espaloiak konpontzeko eskaera\nBestalde, Artziniegako bideen egoera izan dute mintzagai osoko bilkuran, horietako asko egoera txarrean baitaude. Ildo beretik, herriko zenbait espaloiren gabezia nabarmenak aipatu dituzte oposizioko taldeek; baita herritarrek ere, galderen tartea ireki denean. Usoek eragindako tira-birak ere jorratu dituzte udalbatzan. Frontoiko kristalen konponketei dagokienez, obra bukatzeko ezinbestekotasuna azpimarratu du EH Bilduk, euriteen ondorioz artziniegarrek beste herrietako azpiegiturak erabili behar baitituzte bien bitartean.\nGure Esku Dago eta pentsionisten mozioa\nBestalde, hainbat mozio aurkeztu dituzte bilkuran. Maiatzaren 6ko herri galdeketen harira, Aiaraldea Bat elkartearen deialdiarekin bat egin du Udalak, PPk kontra bozkatu badu ere. Halaber, pentsionisten afera ere izan dute eztabaidagai, baita Herrialde katalanetako egoera politikoa ere.


"Alde Egin edo Hil" Susanna Martínek egindako komikiak, El Salvadorretik eta Hondurasetik krimen antolatuaren indarkeriaren ondorioz alde egin behar duten pertsonen istorioak kontatzen ditu - ZEHAR\nHome / CEAR-Euskadi / “Alde Egin edo Hil” Susanna Martínek egindako komikiak, El Salvadorretik eta Hondurasetik krimen antolatuaren indarkeriaren ondorioz alde egin behar duten pertsonen istorioak kontatzen ditu\n2019an eta 2020an koordinatu genuen “Bizitzeko ihes egin. Krimen antolatuaren aurrean babesteko aliantzak eraikiz” ekimena; helburu nagusia krimen antolatuaren indarkerietatik ihes egiten duten pertsonek nazioarteko babeserako daukaten eskubidea defendatzea da. Ekimenak hainbat emaitza izan zituen, besteak beste, izen bera daukan ikerketa. Hementxe deskargatu daiteke: https://www.cear-euskadi.org/producto/huir-para-vivir-tejiendo-alianzas-que-protegen-frente-al-crimen-organizado/?fbclid=IwAR1-gL609OqNZ1BMx89v8TpHYlUbwJHojXo2RgvCbK6kx1a5znEPV8VUnPo\nIkerketan Honduras, El Salvador, Mexiko, EAE eta Espainiako Estatuko hainbat pertsona, kolektibo eta antolakundek hartu dute parte, eta eskerrik beroenak eman nahi dizkiegu ekimen honetan erakutsi duten eskuzabaltasunagatik eta hainbeste indarkeriaren artean bizitza eraikitzen jarraitzeko erakutsi duten adoreagatik.\nGainera, ekimen beraren baitan, “Alde Egin edo Hil”, Susanna Martínek egindako komikia argitaratu dugu. Hementxe, komikiaren aurrerapen bat:\n“Diego jipoitu egin zuten pandilleroek, transa izateagatik. Doña Concepcióni estortsio egin zioten, bere negozioa eta semea kendu zizkioten. Alexandrari etxera sartu zitzaion mara, senarraren bitartez. Delmer eta Rihannak lagun guztiak bortizki galdu dituzte. Egun batetik bestera, ihes egin behar izan zuten guztiek. Etxea, lana, negozioa eta maite zuten jendea atzean utzi zituzten, El Salvadorren eta Hondurasen, eta beste herrialde batera joan ziren, bertan dena erraza, atsegina eta lasaia izango zelakoan. Krimen antolatuaren jazarpenetik, eta haren indarkeria matxistetatik eta gorroto LGBTIfobikotik bizirik atera diren pertsonen istorioak kontatzen ditu alde egin edo hil komikiak. Eta horrez gain, genero-jazarpenagatik asiloa eskatzen duten pertsonek harrerako herrialdeetan topatzen dituzten diskriminazio eta aurreiritziez ere mintzatzen da.”\nKomikiaren ale bat nahi baduzu idatzi honako helbidera: incidencia@cear-euskadi.org\nTags: alde egin, alde egin edo hil, cómic, crimen organizado, El Salvador, Honduras, irse o morir, komikia, Krimen Antolatua, susanna martin\nZEHAR errefuxiatuekink eta Euskal Herriko Unibertsitateak “BIZITZEKO IHES EGIN. KRIMEN ANTOLATUAREN AURREAN BABESTEKO ALIANTZAK ERAIKIZ” kongresura gonbidatzen zaituztegu. Abenduaren 1, 2 eta 3an ospatuko dugu formatu birtualean.\nZEHAR errefuxiatuekink “Alde Egin edo Hil” komikia aurkeztuko du bihar, Susanna Martín Segarra autorearekin batera, Bilboko Louise Michel liburu dendan, 18:30ean. El Salvadorretik eta Hondurasetik ihes egin eta gaur egun Euskadin hartu diren errefuxiatu batzuen istorioak biltzen ditu argitalpen horrek; izan ere, euren lurraldeetatik […]


Gabon musikalak | Nessun dorma\nHasiera » Sailkatugabeak » Gabon musikalak\nGertu-gertu ditugu batzuek maitatu eta beste batzuek gorrotatzen dituzten Gabonak. Halere, talde batean edo bestean egon, Gabonetako izpirituak edo giroak, besterik gabe, bildu egiten gaitu eta oso zaila da faltsua den batzuetan alaitasun horretatik eta batez ere kontsumismotik ihes egitea. Famili- bazkariak, lagunen arteko afariak, zentzugabeko erosketak… ematen du ezin dela besterik egin. Horrexegatik proposatu nahi dizuet beste jarduera bat: musika ona entzutea. Zorionez, Gabonetako erokeriaren erdian, badugu eskaintza musikal polita gure herri eta hiriburetan. Proposamen batzuk azaldu nahi ditut lerro hauetan, ea animatzen zareten!!\nIkusiko duzue mamitsua dela nire hautaketa. Donostiarekin hasiko naiz. Abenduaren 16an Bach-en ‘Gabonetako Oratorioa’ entzuteko aukera izango dugu Kursaal Auditorioan. Garai honetan interpretatzeko konposatu zuen Bach-ek lan eder hau, eta aldi honetan hain ospe ona duten Le Concert Lorrain musika taldeak eta Dresdener Kammerchor abesbatzak eskainiko digute. Bestalde, beste hitzordu xarmangarri bat dugu 22an Kursaal-en bertan. Donostiako Orfeoiak eta Santa Cecilia Orkestra Klasikoak Händel-en ‘Mesia’ interpretatuko dute. Baldin badago Gabonetako lan adierazgarri bat, obra hau da. Ez galdu, mesedez.\nBilbon ere, badago zer entzun. Hona hemen nire aukera: Bilbao Orkestra Sinfonikoak Mahler-en ‘3. Sinfonia’ eskainiko du abenduaren 20an eta 21ean, zoragarria. Eta, tira, proposamen ‘kitsch’ bat, zergatik ez: Urte berriaren kontzertua, Euskalduna Jauregian, Johann Strauss-en bals eta polka ederrekin. Viena-n baino hobeto, ziur.\nEta amaitzeko, iradokizun pare bat Gasteizen disfrutatzeko. Hain gustagarria den Txaikokvsky-ren ‘Intxaur-hauskailua’ izeneko balleta, XXI. Mendeko ballet klasiko izeneko talde errusiarraren eskutik, abenduaren 17an, eta, urtarrilaren 4ean, Euskal Herriko Gazte Orkestrak, bere urteroko zikloan, John Rutter-en egitarau interesgarri bat proposatzen du. Gure gazteak Bilbon (urtarrilaren 5ean) ere arituko dira. Musikaz gozatu, ba.


Zhongshan Tauras Technologies Co., Ltd, "bezeroaren balioa zentro gisa eta erantzukizun soziala bere betebehar gisa hartzea" kontzeptuari jarraituz, osasuntsu eta biziki hazten da langile guztiak landuz, beren jakinduriarekin eta izerdiekin.\n22 urte garatu ondoren, Zhongshan Tauras bat-batean igotzen da metatutako indarraren arabera, eta enpresa bihurtzen da etengabe I + G, ekoizpena, salmentak eta zerbitzuak paketatuta. Orain, bere I + G ahalmena indartzen da egunetik egunera, eta ekoizpen ahalmena handitzen doa egun bakoitzean, bere salmenta kanala etengabe garatzen da, bere zerbitzu teknikoa pixkanaka hobetzen da eta alderdi guztiak lorpen bikainak izan dira.\nEtorkizunera begira, LED industria txinatarrak aukera eta erronka gehiago izango ditu. Zhongshan Tauras-ek berritzen jarraituko du eta teknologiarekin ikertzen jarraituko du, kudeaketa indartu, marka sortu eta gero distira egingo du.\nElkarrekin jarraituko dugu eta lagun guztiekin eskuz esku aurrera egingo dugu bihar hobea izateko.\nPresidentea eta zuzendari nagusia,


Araba-Eus - 2016-17 Foru Planari esker egindako ekipamendu berriak bisitatu ditu diputatu nagusiak, Urkabustaizen\n2016-17 Foru Planari esker egindako ekipamendu berriak bisitatu ditu diputatu nagusiak, Urkabustaizen\nRamiro Gonzalezek eta Pilar Garcia de Salazar diputatuak bertatik bertara ikusi dute igerileku eta aldagela berrien obrak bukatzen eta bilera bat egin dute udalbatzarekin.\nGasteiz, 2016ko abenduaren 14a. Ramiro Gonzalez diputatu nagusia eta Pilar Garcia de Salazar diputatu nagusiorde eta Ekonomia Garapenaren eta Lurralde Orekaren saileko diputatua Urkabustaizen izan dira gaur goizean. Bi foru agintariek agintaldia hasi zenetik foru gobernuak onartutako inbertsioen nondik norakoa eta Arabako lurraldearen beharrak bertatik bertara ezagutzeko dituzten harremanetako beste bat da bisita hori. Horiek horrela, Begoña Ganzabal alkatea lagun, Ostuño parkera joan dira, non igerileku eta aldagela berrien obrak bukatzear dauden. Hobekuntza horiek zati batean Obra eta Zerbitzuen Foru Planak laguntzen ditu diruz; hain zuzen ere, 172.661,27 eurorekin.\nRamiro Gonzalezek bete-betean sinesten du Araban lurralde oreka bat lortu beharra dagoela, alegia, arabar guztiek, non bizi gorabehera, bizi kalitate bera izan behar dutela. Begoña Ganzabal, berriz, pozik da Ramiro Gonzalezen foru gobernuak bereganatutako konpromisoarekin. “Igerileku horiek kirol ekipamendua ez ezik, gizarte motorra ere izango dira herritarrentzat. Sei urte itxita daramatzaten igerilekuen inguruan egiten zen bizimodua, udan. Akuilu izango dira igerilekuak. Herriak eskatu eta eskatu egiten zituen eta inbertsio horiei esker berreskuratu egingo dugu bizimodu hori, batez ere, udan”.\nUdaletxera hurbildu da, halaber, agintari taldea. Udaletxean teilatua zaharberritu da, itoginak itsutu eta zenbait apaingarri tinkotu. Obra Txiki eta Auzolanen Programak finantzatu du obra. Eragin duen 34.865 euroko gastutik 22.709 euro ordaindu dira programa horren kontura. Bukatzeko, bilera bat egin da Urkabustaizko udalbatzako zenbait kiderekin.


LAB sindikatuak Bizkaiko Aldundiari eskatu dio egoeraren larritasunari aurre egiteko neurriak hartzeko | LAB SINDIKATUA\nZerbitzu Publikoak Udal eta Foru Administrazioa LAB sindikatuak Bizkaiko Aldundiari eskatu dio egoeraren larritasunari aurre egiteko neurriak hartzeko\nLAB sindikatuak Bizkaiko Aldundiari eskatu dio egoeraren larritasunari aurre egiteko neurriak hartzeko\nLAB sindikatua Bizkaiko Aldundiarekin batzartu da gaur. Bileran, gaur egun bizi dugun egoeraren larritasuna agerian utzi eta egoera sozial larria iraultzeko neurriak hartzeko eskatu dio sindikatuak.\nLAB sindikatuak kezkaz aztertzen du Bizkaiko egoera. Gure sindikatuaren eguneroko jardueran, Bizkaian dagoen errealitate sozialaz jabetzen gara. Urte hauetan emandako prekarietate eta pobrezia prozesuak desberdintasun sozialen areagotzea ekarri du eta prekarietate soziala gure jendartean asko zabaldu da, adierazleek (Eustat, eragile sozial desberdinak..) azaltzen duten moduan.\nZentzu horretan, eskuetan ditugun datuen arabera, alarma gorriak piztuta daude eta, sindikatu honen aburuz, Bizkaiko Aldundian orain arte sustatutako politikak ez dio arazoren larritasunari tamainako erantzuna eman.\nHiru dira LABetik azpimarratu nahi ditugun ideiak:\n1- Enpleguari dagokionez, egoera oso kezkagarria da. Alde batetik, langabeziaren tasa altua, % 17aren inguruan. Bereziki larritzen gaituzte Bilbo, Ezkerraldea edota Enkarterriko eskualdeek, horietan langabezia tasa %20tik gorakoa baita.\nEgia bada ere azken hilabeteetan enplegua sortzen ari dela, sortzen dena oso prekarioa da. Joera hau mantentzen bada, lana izan ala ez, pobreziak eta prekarietateak iraun egingo dute. Aldi baterako kontratuak, kontratu partzialak edo soldata baxuetan (gogoratu behar da duela gutxi Urkullu Jaunak adierazi zuela 800-1000 euroko soldatak ez direla duinak) oinarritutako enplegu politikek ez dute balio pobrezia eta prekarietatearekin bukatzeko. Beraz, kasu askotan ez da nahikoa lana izatea bizitza duin bat aurrera eraman ahal izateko; bazterketa poltsa bat sortzen ari da lan prekarioa duten langileen artean ere.\n2- Egoera hau are larriagoa da epe luzeko langabeen kasuan: Europako tasa handienetakoa da. Egoera onartezina eta jasanezina da. Horrek hiru ondorio ditu:\n•\tMakina bat langile dugu orain babes ekonomikorik gabe eta etorkizunean pentsio duin bat lortzeko inolako aukerarik gabe.\n•\tDiru sarrerak bermatzeko errenten eskariak gora egiten du. Hala ere, errenta horrek babes ahula ematen du, ez baitu laguntzen pobrezia larria gainditzen, estatistikek agertzen duten bezala (2008tik 2014ra pobrezia hazi baino ez da egin, % 6,4 Eustaten arabera).\n•\tEta gainera kontuan hartu behar da badela babesik gabeko jendea, erroldaren baldintza gogorrak direla eta.\n3 – Azken urteetan, nahiz eta egoerak eta beharrak areagotu, gastu soziala ez da proportzio berean igo, eta horrek ekarri du zerbitzu eta prestazio sozialen azpigarapena, kuantitatiboa eta kualitatiboa.\nEsan bezala, LAB sindikatuan argi dugu orain arteko politikek bere mugak eta ezintasunak agertu dituztela egoera sozial larria iraultzeko. Horregatik, Bizkaiko Aldundiari neurriak hartzea eskatzen diogu:\na) Aldundia eragile aktiboa izan behar da kalitatezko enplegua sortu, sustatu eta banatzeko orduan. Neurri zehatzak aldarrikatzen dizkiogu: klausula sozialen sustatzaile izan dadila, hitzarmenen ultraaktibitatea defendatu dezala, behin behinekotasuna mugatu, langileen osasuna zaindu eta berdintasuna bermatu…\nb) Bizkaian sortzen den aberastasuna era justu eta solidario batean banatzea beharrezko ikusten dugu. Horretarako, egungo eredu fiskala progresiboagoa bihurtzea eskatzen dugu, gehien dutenek gehien ordaintzeko.\nZentzu berean, 2016rako aurrekontuetan gastu soziala handitzea eskatzen dugu. Horrela, gizarte zerbitzuetan eta dependentzia alorrean egindako murrizketei aurre egin behar zaie, Bizkaiko jendeak behar eta merezi dituen zerbitzuak eskainiz.\nd) Bukatzeko, eta LABkin bildu dena berdintasuna barnebiltzen duen Departamendua izanik, eta kontuan edukita, pobreziaren eta prekarietatearen aurpegirik larriena emakumearena dela, berdintasunaren inguruko araudi forala egitea proposatzen diogu Bizkaiko Aldundiari. Besteak beste, behar dira neurriak har ditzan, pertsona guztien zaintza bermatzeko duintasunez eta unibertsaltasunez beti ere, genero zapalkuntza eta ezberdintasunak gainditze aldera.


Helburuak eta aniztasunari arreta – Artxandape Ikastola\n1. Ikaslea bere nortasunaren garapen oso, integral eta harmoniatsura irits dadin gaitzea, banan-banako prestakuntzaren eta askatasunari egokitutako pedagogiaren bitartez, bere bizitza pertsonaleko, familiako, gizarteko eta lanbideko eremu guztietan nortasun hori gara dezan.\n2. Ikaslea/taldea/ikastetxea gizarte, ekonomi eta kultur ingurunearekin harremanetan jartzea, hurrengo xede hauek erraztuko dituen irekiera eta komunikazio moduen bitartez:\nEuskal Herriaren eta Bizkaiaren testuinguru soziokulturalean eta tradizio historikoan oinarrituriko heziketa, horren balio guztiak barne hartuz.\nBertako gertakarien eta egoeren balorazio kritikoa eta eraikitzailea.\n3. Hala adimen gaitasunak eta lan teknikak, nola heziketa zientifikoa eta humanistikoa era orekatuan garatzea, ekimenak eta ahalmen sortzailea bereziki baloratu eta bultzatuz.\n4. Irekitasunean eta beste herri eta kultura batzuen aintzatespenean heztea, balioen aniztasuna aldi berean komunikatzen eta hartzen jakiteko, lankidetzako eta bakezko elkartasun gogotik abiatuz.\n5. Benetako maitasunean oinarritu eta hezkuntza-komunitatean nahiz gizarte-bizitzan partehartzera bultzatuko duten harreman pertsonalen eta portaera-ohituren jokamolde bat lantzea.\n6. Gizabanakoaren, munduaren eta historiaren kristau ikuspegi bat proposatzea, fedearen eta kultura aldakorraren arteko etengabeko elkarrizketa finkatuz, Ebanjelioko balioen araberako bizimoldea sustatuz eta konpromiso eraldatzailera bultzatzen duen gizarte-kontzientzian heziz.\n7. Tokiko eta mundu osoko Elizaren partaide izatearen sena balioztatzen laguntzen duten fede-bizipenak eta haurridetasun-adierazpenak sustatzea.\n8. Eskubideen berdintasunean hezi, sexu edo izate sozialeko inolako bereizkeria barik.\n9. Ingurumenarenganako begirune, kontu eta hobekuntzan hezi, ingurumenarenganako bakarkako eta taldeko sentikortasuna garatuz eta kontsumo orekatu baterako kontzientziatzen saiatuz.\n10. Gaitasun eraginkorra sustatu, pertsona bakoitzaren ahalbideak ahalik eta gehien garatuz.\n11. Izpiritu kritiko eraikitzailea landu, arazoen konponketarantz edo hautabide berrietarantz bideratuz.\nIrakaskuntzak ikasleen artean aniztasunaren ezaugarria duen gizarte plural batean bizi garelarik, egokitzapenezko irakaskuntza burutuko dugu irakaskuntza/ikaskuntzako jardueren plangintza, garapena eta ebaluazioan, ikasleen gaitasunetara eta garapen indibidualaren maila desberdinetara egokituz.\nGure hezkuntza-eredua abiapuntutzat hartuta -identitatea, hezkuntza integrala eta balioetan heztea-, koherentea deritzogu gizarte-integraziorako oinarrizko ikaskuntza den eskola-integrazioari erantzunak emateari.\nEkinbide honi esker, ikasleek derrigorrezko hezkuntzari dagozkion gaitasunak erdiets ditzakete, euren ahalbideen arabera eta norbere taldean ahalik gehien integratuz.\nHezkuntza-premia soziokultural bereziak dituzten ikasleak.\nEzintasun fisiko, psikiko edo sentsorial bati lotutako hezkuntza premiak dituzten ikasleak.\nAparteko gaitasunak dituzten ikasleak.\nIkaslearen hezkuntza-premiei erantzuna emateko xedearekin ikasketa-plan edo curriculum komunaren osagai ezberdinetan egiten den edozein egokitzapen edo aldaketa da Curriculum Egokitzapena.\nCurriculumean sartu ahal izateko egokitzapenak.\nEsanguratsuak ez diren curriculum egokitzapenak (hezkuntza-errefortzua).\nCurriculum egokitzapen esanguratsuak (CEE/ACI).\nCurriculum desberdinak eratzea.\nCurriculum egoitzapenaren faseak\nPlangintza edo diseinua Didaktika ekinbidea\nDiagnosi eta pronostiko ebaluazioa.\nArazoen eta zailtasunen azterketa.\nHelburuen, edukien eta ebaluazio irizpideen finkapena.\nCurriculum egoitzapenaren helburuak\nHezkuntza premia berezidun ikasleari eskainiko zaion hezkuntza mota definitzea, lortuko diren irakaskuntza-ikaskuntza prozesuaren sekuentziak argi eta garbi zehaztuz..\nBaliabide konkretuen premia, hala giza baliabideena nola materialena, zehaztea eta justifikatzea, beharrezkotzat aurreikusten diren xedeak eta epeak finkatuz.\nHezkuntza-jardueran parte hartzen duten profesional ezberdinen (tutorea, irakaslea, pedagogoa…) ekintza koordinatua antolatzea.


Saint-Christaud (Garona Garaia) - Wikipedia, entziklopedia askea.\nSaint-Christaud (Garona Garaia)\n43° 11′ 21″ N, 1° 07′ 44″ E / 43.1892°N,1.1289°E / 43.1892; 1.1289Koordenatuak: 43° 11′ 21″ N, 1° 07′ 44″ E / 43.1892°N,1.1289°E / 43.1892; 1.1289\nGensac-sur-Garonne, Cazères, Couladère, Goutevernisse, Montberaud, Montesquieu-Volvestre, Le Plan eta Saint-Michel\n127 (%52.7) 117 (%48.5)\nSaint-Christaud (frantsesez eta ofizialki: Saint-Christaud) Okzitaniako udalerri bat da. Administratiboki Frantziako Garona Garaia departamenduan dago, Okzitania eskualdean. 2013an 258 biztanle zituen.\n2007an Saint-Christaud udalerrian erroldatutako biztanleak 252 ziren. Familiak 96 ziren, horien artean 24 pertsona bakarrekoak ziren (4 bakarrik bizi ziren gizonak eta 20 bakarrik bizi ziren emakumeak), 28 seme-alabarik gabeko familiak ziren, 36 seme-alabak dituzten bikoteak ziren eta 8 seme-alabak dituzten guraso-bakarreko familiak ziren.\n2007an 117 etxebizitza zeuden, 99 familiaren etxebizitza nagusia ziren, 15 bigarren erresidentzia ziren eta 3 hutsik zeuden. Etxebizitza guzti hauek 116etxeak ziren. 99 etxebizitza nagusietatik 90 bere jabearen bizilekua ziren, 5 alokairuan okupaturik zeuden eta 4 doan lagata zeuden; 5 etxek bi gela zituzten, 7 etxek hiru zituzten, 18 etxek lau zituzten eta 69 etxek bost zituzten. 27 etxek euren parking plaza propioa zuten azpian. 45 etxetan ibilgailu bat zegoen eta 50 etxetan bat baino gehiago zituzten.\nSaint-Christaud udalerriko biztanleria-piramidea 2009an .\n2007an lan egiteko adina zuten pertsonak 151 ziren, horien artean 109 aktiboak ziren eta 42 inaktiboak ziren. 109 pertsona aktiboetatik 96 lanean zeuden (52 gizon eta 44 emakume) eta 13 langabezian zeuden (5 gizon eta 8 emakume). 42 pertsona inaktiboetatik 15 erretiraturik zeuden, 9 ikasten zeuden eta 18 "bestelako inaktibo" gisa sailkaturik zeuden.\n2009an Saint-Christaud udalerrian 100 unitate fiskal zeuden, 250 pertsonek osaturik. Pertsona bakoitzeko diru-sarrera fiskalaren mediana urteko 17.590 euro zen.\n2007an zeuden 8 komertzioetatik, 2 material elektrikoaren fabrikazioko enpresak ziren eta 6 eraikuntza enpresak ziren.\n2000. urtean Saint-Christaud udalerrian 19 nekazaritza-ustiategi zeuden, 1.397 hektarea erabiltzen.\nLe Plan (2,6 km)\nGensac-sur-Garonne (3,1 km)\nCouladère (3,5 km)\nMontberaud (4,0 km)\nGoutevernisse (4,3 km)\nCazères (4,3 km)\nGouzens (4,8 km)\nPalaminy (5,0 km)\nMultimedia: Saint-Christaud (Haute-Garonne)\nBNF: 15255469h (data)\nOrriaren azken aldaketa: 16 martxoa 2021, 05:06.


SAN PRUDENTZIO JAIAK: BALORAZIOA. – Getariako Udala\nPosted on 2014 April 27, Sunday in Albisteak\nAuzoko jaiak amaituta, sortu berri den auzo elkarteak balorazio positiboa egiten du aurtengo jaien inguruan. Eguraldiak gehiegi lagundu ez duen arren, jende ugari gerturatu da San Prudentziora eta aurtengoan auzotarren artean giro berezia sortu da.Ostiralean hasi ziren jaiak Mus Txapelketarekin. Bertan 50 lagunek parte hartu zuten eta giro bikaina izan zen. Goizeko ordu txikitan amaitu zen saioa eta irabazleak Jose Mari Egaña eta Agerreko Prontxio izan ziren, Agote Handiko Garbiñe eta Joxeri irabazi ondoren.Larunbateko protagonistak haurrak izan ziren. Giroak lagundu ez arren, talde polita gerturatu zen tailerretara. Eguraldiari aurre egiteko txokolatada ere izan zen eta jarraian parrilladaren inguruan afari-merienda egin zuten bertaratutako guztiek. Gaualdera, erromeria ere izan zen urteroko moduan.Igandean, apirilak 27, goizeko 10.30tan Diana eskaini zuten Gazte Alaiak taldeak. Auzoko baserri inguruak ere txistuz girotu zituzten. Ondoren txistulariak eliz atarian, San Prudentzio Martxa eta Erretreta jo zituzten. 11etan auzoko ermitan, Meza ospatu zen. Meza ondoren, Getariako Gure Txeru Taldeko dantzariek erakustaldi polita egin zuten eta jarraian berriz ere, auzokoek prestatutako Parrillada ospatu zen, oraingo honetan Getariako Bertsolariek girotuta. Hiru bertsolari gazte getariarrek giro polita sortu zuten. Arratsaldean, urteroko legez, Herri Kirolen jaialdi berezia ospatu zen. Bertan izan ziren Landarbide, Aratz Mugerza, Hodei Ezpeleta (Bihurri) eta Idoia Etxeberria.Amaitzeko, San Prudentzio egunean, apirilak 28an, Meza Nagusia ospatu zen auzoko ermitan eta eliza jendez beteta izan zen. Honelaxe amaitu dira aurtengo jaiak.


Paco Camino nigarrez\nEmakumeak ontziak garbitzen ari ziren arratsalde sargoritsu hartan pixka bat geroxeago bloke etxearen itzalpean briska partida jokatzeko grinarekin. Jadanik kalea haurrez heterik zegoen eta ni haien artean, sokaren biraketa ritmiko gero eta biziagoari nere hankena egokitu ezinik. Hameka urteko neskatxa mehar luzexka nintzen, koletak nituelako aitonak "Pitusina" deitzen ninduena. Nere etxe bihurtu zen aiton-amonen kabiaren aintzineko karretera-jostaleku-biltokiari zerion bake giroa desegin zen amak, nerea ez zen bere etxetik etorririk, aitarengana joateko abisua eman zidanean. Beti bezain kikildurik aurkeztu nintzen bere aurrean, ohitura bilakatzen ari zen leloa bere ezpainetatik ateratzen aditzeko: "Preparate, vamos a Sanfermines, que hoy son los toros de Mihura!"\nTaxia etorri zen eta a ze lotsa auzoko guziak begira! Aita igo zen serio, egun hoietarako kolonia usainarekin eta "Sacaganchos" (beti bera) txoferraren ondoan eseri, ni gibelean sekula baino ttikiagoa eta bakarrikago sentitu nintzelarik.\nBeroak galipota urtzen zuen arren 1500 zaharraren gurpilek, lehertzear, erdiesten zuten behar bezala jiratzeko adinako igurzketa. Mezatara joateko min emiten zidaten zapatak paratu behar izan nituen, eta marra urdineko galtzerdin zuri mantxagabeak xangoari itsasirik nolabait beharturik iruditzen zitzaizkidan zimurrik gabeko tankera hartan. Zeinen eder zeuden ibai bazterretako txopotegiak!\nAitak plaza inguruko jendetzari desafiatzen zion urtero. Beti rebentako txartelak erosten zituen eta aldiro diskutitzen zuen. Kartera ireki eta gutti erabiliak izan diren billete plantxatu horietakoak ateratzen zituen itzalpeko aulkietara joateko. Egun hartan eseritzera joan aintzinetik "patio de caballos" delakora joanen ginela erran zidan. Hura zela guttik ezagutzen zuten bestaren alderdi izkutu ikusgarri eta Paco Camino aurrez aurre ikusiko genuela. Beldurtu nintzen, harat ez bait zen jende normala sartzen. Aitak egin behar zuen zerbait!\nIkaragarri oroipen goxoa aurkitzen dut, ordea, hango hura gogora berrekartzean. Aitaren adierazpen ulerkaitzez apaindurik, nere begiek han zegoena alegiazko munduko pasarteren bat bailitzan deboratu zuten. Komitiba osoa ateratzeko prestatzen zegoen. Laguntzaileak euren janzkerei azkeneko tokeak ematen, zapela bere tokian jartzen eta zaldi gizajoei begiak estaltzen. Gogoangarria zait hagitz, bertatik ikus zitekeen plazaren planoa, handik ageri baitzen, erabateko kontrastea konposatuz, tendidoetako iskanbila eta zalaparta urduria eta areatzaren hustasun eta ixiltasun lasaia.\nBapatean agertu ziren toreroak eta patioa gurutzatu. Haien trajeak deigarriagoak ziren eta laguntzaileekin egin zituzten bizpahiru solas, ate ttiki batetik otoitz egitera desagertu baino lehen. Aitak astindu ttiki bat eman zidan ohartarazteko han heldu zela nere ametsetako idoloa. Eskua hestutu nion indarrez eta kilika batek dardarazi zidan gorputza muturretik muturrera. Eta hantxe zegoen, pixka bat gibelago, hameka aldiz irudikatu nuen bezalakoxea, ilea tirante atzera, morenoa, begi politak eta txatoa. Aitak garraiaturik hurbildu gintzaizkion, ez ondoraino, baina bai nahikoa, negarrez zetorrela naharitu ahal izateko haina.\nHarridurak geldierazi gintuen instant batez eta bakean uzteko agindu ziguten bere taldekoek. Argazki firmatu hat hartu eta atettoa iragaten ikusi genuen, nere haitan berak agian sentitzen zuen korapilo berberak hestutzen ninduelarik.\nZezenketa ikusi genuen, aitak, beti hezala, inguruan genituen pertsona ospetsuen eta ruedoan gertatzen zen guztiaren berri zehatza ematen zidalarik. Pertsona heldua bainintzan mintzatzen zitzaidan eta ni entzule mutuaren buru-begi-keinuak egin ohi nition baietza, ezetza edo ta harridura adierazi nahiz edo. Egun hartan ere hala gertatu zen, baina nere gogoa ohizko gune urrunetatik urrunago zegoen, gehienbat bera hasierako desfilean bertzeekin batera ateratzen ikusi genuenean eta gero bakardade osoan oinak poliki eta hozki lurrean frinkatuz, begi ttikiko mantxa beltz adardun erraldoi haiekin hartu-eman zuzenetara plantatu behar izan zuenean. Aita ere ezeroso zegoen eta guttiago hitz egin zidan puroa ahoan maizago sarturik.\nGoibelak gailendu ziren zeruan enparantza husten hasi zenean, baina freskura hura ez zen hotza neretzat. Muturra epeldurik zukeen norbaitek aita bulkatuz kristoa armatuko ote zeneko beldurra sentitu nuen hartan ere. Bonboari munduan egin zezakeen azkeneko gauza balitz bezalako indarrez jotzen zion gazte lodi baten izerdi-sangria usaiak iatsu xorabiatu ninduen. Buila eta zalaparta desegokiak iruditzen zitzaizkidan eta etxera joateko desio bizian nengoen. Pixagalea ere jasanezina, ...noizpait atera ahal izan ginen itsaso erogarri hartatik.\nAmarekin joaten ginenean barrakei bisita seguro, tonbolan diru pila bat gastatu, zerbait tokatu arte, eta gauez zirko Rusora, ni txoratuta denak errusiar jator ederrak zirela erabat sinetsirik. Aitak irri egiten zuen pailasoekin, eta bera pozik baldin bazegoen gu ere bai.\nHartan, ordea, ama gurekin ez genuenez, autobusetako geltokirat abiatu ginen, taxi batean sartu ninduen ni bakarrik, ordaindu zuen eta agur esan: "Hala mona, le dices a tu madre que ire mañana!" Entzierroa korritzen omen zuen, baina auskalo nola ibiliko zen gau osoan.\nHurrengo egunean lagunekin elkartuko nintzen eta inportantea sentituko, Sanferminetan izan nintzelako eta ametsetan ansiatzen nituen begi haiek nigarrez ikusi nituelako, baina ez nien sekula gertaturikoa kontatuko.


Emakume musulmanak: janzkerak, rolak eta feminismoa\nJonebati Zabala|2015/08/29 Eguneratua:\nPakistaneko familia du Maryam S. Ahmadek (25 urte), Bostonen (AEB) jaioa da eta nerabezaroan familiarekin Saudi Arabiara bizitzera joan zen. Oso erlijiosoa da eta «hijab» buruko zapia darama, baina bere burua feministatzat du eta bere ama Pakistanen emakumeen alde egin duen akademiko erlijiosoa da. Nouf Al Hamly (30 urte) Abu Dhabin jaio (Arabiar Emirerri Batuak), hazi eta hezia da, eta New Yorkeko Unibertsitateko harreman publikoetako arduraduna da. «Abaya» izeneko soineko beltza janzten du, nahi duelako. Aljeriarra da Smara Hamana informatikaria (36 urte), baina luzaroan Erresuma Batuan eta Frantzian bizi izan da. Musulmana da hura ere, baina ez du bere burua estaltzen.\nGerturatu eta hamalau\nIratxe Urizar|2015/08/22 Eguneratua:\nEtxeberria, Aimar|2015/08/22 Eguneratua:\nEkonomia zirkularreranzko bidea hartu du Europak, inplizituki bada ere egungo garapen ereduaren porrota aitortuz. Baliabideen ustiapen egokia arazo ekologikoaren eta etorkizuneko erronka ekonomikoen soluziobide izan daitekeela onartu du\nGreziako irla turistikoak gerraren ondorioen ispilu\nA. Lertxundi|2015/08/22 Eguneratua:\nGorka Elejabarrieta|2015/08/15 Eguneratua:\nNOR GOGORATZEN DA ERREFUXIATU PALESTINARREKIN?\n1950. urtean zabaldutako Aida Camp errefuxiatu gunera bisita\nJon Mikel Fernandez|2015/08/15 Eguneratua:\nPalestinako gatazkari konponbide iraunkor eta justu bat emateko ezinbesteko baldintzetako bat da errefuxiatuen afera. Non geratu da ordea, errefuxiatu palestinarren itzulera eskatzen zuen 1948. urteko Nazio Batuen Erakundearen ebazpena? Gaur egun, inor gutxi gogoratzen da orduko ebazpenaz eta errefuxiatuen drama humanoa eta bere izaera politikoa ez da konpondu eta denbora palestinarren kontra doa. Batzuek nahita ahazturiko errealitate horren ispilu da Aida Camp-eko errefuxiatu gunea.\nKonstituzio berriarekin beste aro bat hasteko aukera, alferrik galtzeko arriskuan\nJoan den apirileko lurrikara ikaragarriak mugimenduak eragin ditu Himalaiak bete-betean hartzen duen herriko politikan ere eta parlamentariek eta politikariek beste baterako utzita zeukaten Konstituzio proiektua urratsak egiten hasia da; bihar bertan onar dezakete. Emakumeek eta gutxiengoek baztertuta geratzeko arriskua salatu dute.\nHerri batek duen hoberena, plaza publikora\nBeñat Zaldua|2015/08/08 Eguneratua:\nNarkotrafikoa idealizatuz imajinario oso bat sortu duen fenomeno konplexua\nMikel Zubimendi|2015/08/08 Eguneratua:\nNarkotrafikoa eta hari lotutako bizimodua eta biolentzia «glamourizatzen» dituen kultura bat indartu da Mexikon. Sinplismo eta manikeismorik gabe begiratu behar den fenomenoak erro sakonak eta askotariko adierazpideak ditu: musika, zinema, janzkera, hizkuntza edota erlijioa bera. Ez da erraza izango, ez, hura erauztea.\nGreziak utzitako irakaspenak\nIsidro Esnaola|2015/08/01 Eguneratua:\nOrria 83/ 108


Fiskalak 12 urteko kartzela-zigorra eskatu du bizilagunari tiro egin zion goizuetarrarentzat - Leitzaldea - Erran.eus\nFiskalak 12 urteko kartzela-zigorra eskatu du bizilagunari tiro egin zion goizuetarrarentzat\nTtipi-Ttapa 2021-04-28 11:15\nForuzainak erasotzailea atxilotzeko momentuan.\nDiario de Noticiasek aditzera eman duenez, atzo izandako epaiketan akusatuak ez zuela tiro egiteko asmorik adierazi zuen. Erasotuak, berriz, «hiltzeko asmoa» zuela nabarmendu zuen.\nJoan den urteko apirilaren 9an Goizuetako bizilagun bat atxilotu zuten, liskar bat tarteko, bizilagun bati tiro egiteagatik eta perdigoi-kartutxo batez zauritzeagatik. Orduz geroztik, J.M. L.E. herritarra espetxean dago. Atzo adierazi zuenez, «biktimak mehatxatu zuela» sentituta «airera» egin zuen tiro. Horrez gain, tiratzaileak ez ziola buruan eman eta zauritu zuenik ere ez zela jabetu adierazi zuen.\n« ‘Ni kartzelara joanen naiz eta zu hilerrira joanen zara’ esan zidan»\nErasotuak (15 perdigoi zituenak) argi adierazi zuen akusatuak «ongi zekiela» tiro eman ziola, «zorabiatu nintzenean etxetik kanpo atera eta honakoa esan zidan: ‘ni kartzelara joanen naiz eta zu hilerrira joanen zara’. Horrez gain, gertaeren lekuaren ondoan dagoen hilkutxari keinu egin ziola adierazi zuen. Laguntza eskatu zion bizilagunari ere halaxe esan omen zion: ‘burura bota dit hijoputa honek’ eta ‘hiltzeko’ tiroa izan zela.\n«Biktimak mehatxatu ninduela sentituta airera egin nuen tiro»\nAuzipetuak, Nafarroako Auzitegiko Lehen Sekzioan epaituak eta 12 urteko kartzela-zigorra eskatzen diotenak, ukatu egin zuen biktima mehatxatu zuela eta keinu mehatxagarririk ere ez ziola egin nabarmendu zuen.\n«Lau urtez 20 ardi hil zizkidaten, eta bera hasi zen gaizki egiten»\nBi bizilagunak, itxura denez, lagunak izan ziren urte askoz eta elkarrekin joaten ziren lanera. Baina biktimak akusatuaren baserritik hurbil dagoen borda batean dituen ardiak hiltzen hasi zitzaizkionean susmo txarra hartu zion: «lau urtez 20 ardi hil zizkidaten, eta bera hasi zen gaizki egiten» adierazi zuen. 2019 bukaeratik laguntasuna bukatu eta tira-birak hasi ziren. Auzipetuak bi aldiz salatu zuen biktima mehatxuengatik eta bizilekua bortxatzeagatik. Biktima arrazoi hauetako batean absolbitu egin zuten eta bestea oraindik ez da epaitu.\nDiario de Noticiasek kontatu duenez, gertakariaren arratsaldean, erasotzailearen etxearen aurretik zihoala, klaxona jotzen zuen zaurituak esan zuen ardiak ikustera zihoala. Baina erasotzaileak leihotik begira zegoela ikusita, «amorru pixka bat sartu zitzaiola eta, autoa aparkatu zuen, lorategian sartu zen eta belar-sastraka bat bota zion leihora». Orduan, erasotzailea «etxean ezkutatu zen, biratu egin nintzen beste harri bat hartzeko eta tiro egin zidan bizkar emanda».\nAkusatuak, ehiztari adituak, autoarekin bakarrik ikusi zuela esan zuen, eta gero «entzuten, garrasi egiten, mehatxatzen eta leihora harriak botatzen» hasi zela: «beldurra nion eta ni defendatzera joan nintzen. Armairu batetik eskopeta hartu eta airera apuntatu nuen. Bera korrika atera zen».\nZaurituak ihes egin zuela nabarmendu zuen, baina buruan perdigoiekin egin zuen. Odol jarioan hasi zen, beste bizilagun baten etxera hurbildu zen ibilgailuan, zauria jertse batekin itxi zion, eta elkarrekin joan ziren guardiako medikuarengana. Honek bi zulo ikusi zizkion buruan perdigoiekin. Ez zioten garezurrari eragiten. Sendatu eta larrialdietara eraman zuen. Bitartean, akusatua etxean atxilotu zuten.\nAtzoko epaiketan adierazi zuenez, gertaeraren ondoren «ohean sartu eta ardoa edan» zuen. Foruzaingoa harekin bi ordu eta erdi negoziatzen aritu zen entregatzeko. Alkoholemia-proba ere egin zitzaion, eta 1,03 miligramo alkohol-tasa eman zuen, gidatzeko baimenduta baino lau aldiz gehiago.\nForuzainek gizon bat atxilotu dute Goizuetan beste bati eskopeta batekin tiro egin eta zauritzeagatik\nTtipi-Ttapa 2020 api 09 Leitzaldea Goizueta\nForuzainek Goizuetako bizilagun bat atxilotu zuten atzo gauean, elkarren arteko liskar batean beste bati tiro egiteagatik. Biktima, lepotik odola z...


Zer egin geinke Bergara hobetzeko? - Sustatu.com\nUdal Gobernu berria eratu da aurten eta egindako bideari jarraipena eman nahi dio, horrela, herritarren parte-hartzean sakontzen jarraitzeko prozesuarekin jarraituko du Udalak. Herritarrez gain, udal teknikari eta ordezkari politikoekin eratuko dira talde eragile desberdinak. Horrela, udal teknikari eta politikoak euren lan kulturan parte hartzeko kulturan trebatu nahi dira.\nPlan estrategikoa defiinitze aldera, talde iraunkorra eratu zen joan den urtean, herritarrek eratutako taldea. Ondorioz, Bergararen diagnostikoa egin zen eta plan estrategikoaren ildoak zehaztu ziren. Aurten, udal gobernu berriak, aurrera jarraitu nahi du herritarren parte hartzean oinarritutako Udalgintza ereduarekin. Horrela herritarrekin autoeraketa-esperientzia berriak martxan jarri nahi ditu eta dagoeneko daudenak sakontzen jarraitu. Talde iraunkorrak plan estrategikoa garatzen hasteko lehentasunak, kronograma eta egitura zehazten lagunduko du.\nHorrela , Plan Estrategikoko Talde Iraunkorraren bilerak, berriz, honako egunetan egingo dira, 19:00etatik 21:00eko iraupena izango dute eta Udaleko Batzar Aretoan izango dira:\nUdalak herritarrak animatu nahi ditu bilera hauetan parte hartzera eta gaztediari ere deia egin nahi dio bertara hurbildu eta nahi duten Bergara irudikatu eta lortu ahal izateko beharrezkoak baitira. Azken batean, etorkizuneko herritarrak hauek izango baitira.\nPlan estrategikoaren nondik-norako guztiak ezagutzeko Udalak facebook eta twitter perfilak sortu ditu. Bertan herritarren bilera guztien inguruko informazioa jaso ahal izango dute baita beraien iritzi eta zalantzak kontsultatu.\nEuskal Herriko hautetsiekin mahai ingurua irailaren 27an (Erantzun bat)


6 LANTEGIA – Album ilustratu baten sortze-lan parte-hartzailea: Haur eta Gazte Literaturaren irakurle izatetik sortzaile izatera | Nazioarteko Kongresua Artea, Ilustrazioa eta Kultura Bisuala Haur eta Lehen Hezkuntzan\nIV Edizioa: Eskolaz kanpoko zein barneko bitartekaritza kritikoa\n6 LANTEGIA – Album ilustratu baten sortze-lan parte-hartzailea: Haur eta Gazte Literaturaren irakurle izatetik sortzaile izatera\nGiza eta natura-ingurunea hobetzearekin engaiatutako kontakizun baten egokitzapena abiapuntutzat hartuta, album ilustratu bat egingo dugu elkarlanean. Lantegiaren helburua da album ilustratu bat elkarrekin sortzeko metodologia bat partekatzea, gero ikastetxeetako geletara edo kultura-zentroetara egokitzeko.\nEdukia: Haur eta Gazte Literatura sortzea, album ilustratua, ilustrazio narratiboa, kolore-familia, hitzaren eta irudiaren arteko lotura, akrilikoak, testurak eta frottagea, collagea, talde-lana, artisau-lanetik formatu digitalera.\nLantegia praktikoa izango da nagusiki, eta album bat ilustratuko da kolektiboki, parte-hartzaileek xehetasunez ezagut dezaten zer lan planteatu behar diren album bat ilustratzeko: testua edo testu-falta, egitura eta plangintza, formatua, ekintzen sekuentziazioa, ilustrazioa eta teknikak, girotzea eta pertsonaiak, erritmoa, maketazioa, izenburua, azalak, babesorriak… eta inprimatze digitala edo paperezkoa.\nAlbumaren sorkuntza artistikoan parte hartzeko prozesua bizitzea, mezua eta balioak indartzeko bide gisa.\nTalde-laneko esperientziei buruz gogoeta egitea.\nLana sarean sortzeko aukerak irudikatzea: taldeen artean, adin batekoen eta bestekoen artean, zenbait ikastetxeren artean, zenbait eragile sozialen artean, kulturen artean eta abar.\nSormena indartzea, lan espontaneoen eta teknika mistoen bidez.\nAlbum bat sortzeko prozesua bizitzea. Irakurle izatetik irudien sortzaile izatera pasatzea.\nLiteratura-proiektu artistikoen konpromisoa gure giza eta natura-ingurunea hobetzeko (zer eta nola).\nNork: Nívola Uyá\nIlustratzailea eta Inguruneko Zientzietan lizentziatua. Hormirudiak, kanpainak eta ilustrazioari eta sormenari buruzko lantegiak egiten ditu. Mundu hobe bat ilustratu nahi du, bere estilo magiko errealistarekin eta bere kolore argidun paletarekin. Dozena bat album ilustratu ditu eta nazioarteko sariak jaso ditu, besteak beste, ilustratzaile onenaren Moonbeam (2013) edo album ilustratu onenaren International Latino Book Awards (2015)\nHaur Hezkuntzako eta Lehen Hezkuntzako irakasleentzat.\nArte eta kultura zerbitzuetako zentroetako bitartekarientzat.\nArgitaletxeetako ilustratzaileentzat eta talde artistikoetako kideentzat.\nEkainak 30, 2017\nNazioarteko Kongresua Artea, Ilustrazioa eta Kultura Bisuala Haur eta Lehen Hezkuntzan:\nEskolaz kanpoko zein barneko bitartekaritza kritikoa\n2017ko ekainaren 29 eta 30ean eta uztailaren 1ean


Haurrentzako 'Welcome to the jungle' antzezlana izango da gaur, Orioko Mola Mola tabernan - Urola Kostako Hitza : Urola Kostako Hitza\nHaurrentzako 'Welcome to the jungle' antzezlana izango da gaur, Orioko Mola Mola tabernan\nIngelesez izango da emanaldia, eta hainbat ipuin barnebilduko ditu.\nGaur, larunbata, haurrentzako Welcome to the jungle antzezlana izango da Orioko Mola Mola tabernan. Kids&Us-ek antolatu du saioa, eta azaldu dutenez, ingelesezko hainbat ipuin barnebilduko ditu.\n18:00etan hasiko da emanaldia, eta doakoa izango den arren, bertaratzeko asmoa dutenek aldez aurretik abisua eman dezaten eskatu dute antolatzaileek. Horretarako, ondorengo helbidera igorri dezakete mezua: direccion.zarautz@kidsandus.es


Tatinghem - Wikipedia, entziklopedia askea.\n50° 44′ 38″ N, 2° 12′ 29″ E / 50.7439°N,2.2081°E / 50.7439; 2.2081Koordenatuak: 50° 44′ 38″ N, 2° 12′ 29″ E / 50.7439°N,2.2081°E / 50.7439; 2.2081\nSaint-Martin-au-Laërt, Leulinghem, Longuenesse, Saint-Martin-lez-Tatinghem, Salperwick, Wisques eta Zudausques\n1.808 (2017ko urtarrilaren 1a)\nTatinghem Frantziako udalerria da, Pas-de-Calais departamenduan dagoena, Hauts-de-France eskualdean. 2013an 1.804 biztanle zituen.\n2007an Tatinghem udalerrian erroldatutako biztanleak 1.804 ziren. Familiak 642 ziren, horien artean 108 pertsona bakarrekoak ziren (32 bakarrik bizi ziren gizonak eta 76 bakarrik bizi ziren emakumeak), 209 seme-alabarik gabeko familiak ziren, 277 seme-alabak dituzten bikoteak ziren eta 48 seme-alabak dituzten guraso-bakarreko familiak ziren.\n2007an 668 etxebizitza zeuden, 648 familiaren etxebizitza nagusia ziren, 5 bigarren erresidentzia ziren eta 15 hutsik zeuden. 654 etxeak ziren eta 12 apartamentuak ziren. 648 etxebizitza nagusietatik 500 bere jabearen bizilekua ziren, 141 alokairuan okupaturik zeuden eta 7 doan lagata zeuden; 1ek gela bat zuen, 17 etxek bi zituzten, 46 etxek hiru zituzten, 137 etxek lau zituzten eta 447 etxek bost zituzten. 567 etxek euren parking plaza propioa zuten azpian. 256 etxetan ibilgailu bat zegoen eta 339 etxetan bat baino gehiago zituzten.\nTatinghem udalerriko biztanleria-piramidea 2009an .\n2007an lan egiteko adina zuten pertsonak 1.195 ziren, horien artean 894 aktiboak ziren eta 301 inaktiboak ziren. 894 pertsona aktiboetatik 807 lanean zeuden (449 gizon eta 358 emakume) eta 87 langabezian zeuden (38 gizon eta 49 emakume). 301 pertsona inaktiboetatik 84 erretiraturik zeuden, 111 ikasten zeuden eta 106 "bestelako inaktibo" gisa sailkaturik zeuden.\n2009an Tatinghem udalerrian 653 unitate fiskal zeuden, 1.813 pertsonek osaturik. Pertsona bakoitzeko diru-sarrera fiskalaren mediana urteko 18.501 euro zen.\n2007an zeuden 49 komertzioetatik, 2 janari enpresak ziren, 7 bestelako produktu industrialen fabrikazioko enpresak ziren, 13 eraikuntza enpresak ziren, 6 ibilgailuen saltze eta konpontze enpresak ziren, 5 garraio enpresak ziren, 2 ostalaritza eta jatetxe enpresak ziren, 3 finantziazio enpresak ziren, 1 higiezinen enpresa zen, 5 zerbitzu enpresak ziren, 3 administrazio publikoko enpresak ziren eta 2 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 13 zerbitzu publikoetatik, 1 ibilgailuen konpontzeko eta nekazaritza tresnetako lantokia zen, 4 igeltseroak, 1 margolaria, 2 zurginak, 2 iturginak, 1 argiketaria, 1 eraikuntza enpresa eta 1 ile apaindegia.\n2000. urtean Tatinghem udalerrian 8 nekazaritza-ustiategi zeuden, 435 hektarea erabiltzen.\nWisques (1,9 km)\nLonguenesse (2,7 km)\nSaint-Martin-au-Laërt (2,8 km)\nLeulinghem (2,9 km)\nHallines (3,7 km)\nZudausques (3,8 km)\nSalperwick (3,9 km)\nBNF: 152692485 (data)\nOrriaren azken aldaketa: 10 azaroa 2020, 08:34.


Azazkalak jaten dituen haurra – TTiKLiK!\nOsteguna, 25 otsaila 2021\nHasiera/Osasuna/Defentsak/Azazkalak jaten dituen haurra\nAzazkalak jaten dituen haurra\n4.408 1 minute read\nOnikofagia, haurtzaroan oso normala den ohitura bat\nHaurtzaroan ohikoenetarikoa den ohitura bat onikofagia edo azazkalak jatea da.\nNahaste hau normalean 3 urtetik aurrera hasten da, txupetea edo hatza txupatzeko ohitura utzi eta gero. Adin honetan haurrak koordinaketa psikomotriz nahikoa lortu du mugimenduak kontrolatu eta mina ez hartzeko moduan.\nHaurren %45ak, sexuari kasu egin gabe, onikofagia modu inkontzientean automatizatzen dute, eta ohitura honekin jarraituko dute nerabeen %30ak.\nZEIN ARRAZOIENGATIK KOSKA EGITEN DIE HAUR BATEK AZAZKALEI?\nHaurrek azazkalei hozka egiten dien uneak identifikatzea beharrezkoa da..\nBere antsietatea bideratzeko modu bat da: zure umea larritasun edo estresagarria den une batetik pasatzen ari da agian, beste anai-arreba baten jaiotza, ikastetxe aldaketa, gurasoen banaketa …\nEgoera zehatz bati lotutako mania bat da: umea behatu ea ipuin bat kontatzea edo ikastetxera hurbiltzean hasten bada azazkalei hozka egoten. Posible da bere subkontzienteak telebista ikustea = azazkalei koska egitea erlazionatzea.\nGurasoei imitazioa: agian arazoa familiatik dator eta haurra etxean ikusten duen ohitura bat errepikatzen ari da.\nNola lortu ohitura hau kentzea?\nArazoa okerrera eraman daiteke haurrari errieta egin edo espresio iraingarriak erabiltzen badira. Umearen antsietatea sortzen duen egoera edo arrazoia badakigunean, horren arabera jokatu behar dugu.\nLagundu antsietate egoera hori gainditzen: egoera positiboki interpretatuz edo bere autoestimua indartuz.\nEstresa gutxitzeko, erlaxazio teknikak onak izan daitezke.\nOhitura hau kaltegarria dela azaldu, zauri eta infekzioak sortzeaz gainera, hortzak gastatuz irudi txarra ematen duela esan.Haurrak egoera konkretu batean egiten badie hozka, telebista ikustean adibidez, zure umea kontziente izan dadin lagundu, baina errieta egin gabe. Eskuekin maneiatu dezakeen objektu bat eman, pilota bat edo korapiloak egiteko soka bat.\nAdinaren araberako aholkuak emanez esan, inoiz ez irain edo gaitzespen moduan.\nZuk egiten baduzu, azaldu iezaiozu konpondu nahiko zenukeen egoera bat dela, eta orain, heldua zarela askozaz zailagoa dela, haurtzaroan egitea baino.\nHelburuak finkatu: egun oso bat azazkalak jan gabe, asteburu bat…Denbora bat pasatzen bada eta koskarik ez egitea lortu badu, zoriondu ezazu eta batez ere positiboki baloratu denbora bat pasatzea lortu badu hozka egin gabe eta azazkalak hazten ari bazaizkio.\nBere jokaera ez bada hobetzen psikologo batengana jo dezakezu, bere antsietatea neutralizatzen lagunduko dizuten jarraibideren baten bila.\nazazkal haur onikofagia


Hazkundea bultzatzen duten elikagaiak | Consumer\nProteina, karbohidrato, bitamina eta mineral ugariko elikagaiek hazten laguntzen dute.\nElikadura ezinbestekoa da organismoari hazten eta adin bakoitzera egokitzen laguntzeko. Giza gorputza etengabe aldatzen ari da, eta etengabe egokitzen da bizitzako etapa bakoitzaren beharretara. Eta dieta guztietan funtsezkoa da. Elikagaiak egoki hautatzea —bereziki, bizitzaren lehenengo urteetan— funtsezkoa da hazkundea eta osasuna ziurtatzeko, ez bakarrik haurtzaroan, baita helduaroan eta zahartzaroan ere. Erreportaje honetan, elikadurak garapenean duen garrantzia azaltzen da, zer elikagai diren gomendagarrienak hazteko, eta ariketa batzuk egiten dira garaiera handitzen laguntzeko.\nGorputzaren elikadura eta garapena\nKaltzioa, burdina, proteinak eta bitaminak lagungarriak dira gorputzaren hazkundean\nKaltzioa, burdina, proteinak eta bitaminak mantenugai berariazkoak dira, gorputzaren hazkundean laguntzen dutenak. Beraz, elikagai horiek dituzten elikagai guztiek garatzen laguntzen dute. Berez, elikagaiek baino gehiago, elikagaiek betetzen dute eginkizun hori. Hala ere, organismoa behar bezala garatzeko giltzarria, fisikoa nahiz mentala, elikadura askotarikoa eta orekatua da, eta, batez ere, kopuru nahikoetan, ez gehiago.\nHelduetan, hazkuntza genetikarekin oso lotuta dago: geneek gure azken garaiera markatzen dute. Pubertaroa igaro ondoren pertsona batek bere altuera handitu dezakeen ebidentzia zientifikorik ez dago. Hala ere, organismoari ehunak konpontzen, berriak sortzen, muskuluen luzapena hobetzen eta hezurrak indartzen laguntzen dioten nutrizio-jarraibide egokiak jarrai daitezke.\nHazkuntzaren giltzarria giharrak eta hezurrak dira. Horregatik, hazkundea sustatzeko, funtsezkoa da kaltzio, fosforo eta magnesio ugari duen dieta. Proteinak eta karbohidratoak ere, elikagai konplexuagoak direnez, funtsezkoak dira organismoaren hazkundea ziurtatzeko.\nHaurtzaroa eta pubertaroa dira hazkundearen bi etapak, eta horregatik dira funtsezkoak mantenugaien beharrak haur eta nerabeentzat. Hala ere, hazteko elikagaiak kontuan hartu behar dira bizitza osoan, giza gorputzak etengabe aldatzen baitu.\nMantenugai hori ezinbestekoa da hazteko, eta, beraz, ez da inoiz falta behar eguneroko dietan, ez haur batengan, ez heldu batengan. Oso garrantzitsuak dira oilasko haragia, esnekiak (gazta, esnea edo jogurta) eta arrautza. Haren funtzio nagusia ehun berria sortzea da, baina, gainera, aminoazidotan aberatsak direnez, hazkundearen hormona estimulatzeaz arduratzen dira (triptofanoa, arginina, lisina eta tirosina), batez ere txikienetan.\nElikagai-talde horrek energia ematen dio gorputzari, eta proteinak zaintzen ditu, funtzioak zuzen bete ditzaten. Xurgapen moteleko karbohidratoak, azukre konplexuak (osoko zerealak, lekaleak, barazkiak) eta, energia berehala ematen duten azukre azkarrak direnez, fruta gomendatzen da.\nGantzak garrantzitsuak dira organismoarentzat, sistema kardiobaskularra babesten baitute eta organoak estaltzen dituzten mintzen parte baitira. Fruitu lehorrak, oliba-olioa edo landare-olioa eta era guztietako haziak jatea gomendatzen da.\nUra bizi-iturria da; urik gabe, ezinezkoa da. Gainera, muskuluak hornitzen ditu handitzen direnean, eta inoiz ez da falta behar. Egunean bi litro ur edatea nahikoa da organismoaren beharrak asetzeko.\nNeurri handi batean, ehunak konpontzearen erantzule dira (odolaren eta gorputzeko ehunen arteko gas-trukea). Energia-metabolismoan parte hartzen dute (energia lortzen dute), eta kolagenoaren sintesian ere jarduten dute. Hauek dira hazkunde egokiaren eragile diren bitamina nagusiak eta horiek metatzen diren elikagaiak: zitrikoak, C bitaminaren iturria; barazki freskoak, A bitaminaren iturria; oliba-olioa, E bitaminaren iturria; haragia, esnea eta jogurtak, B taldeko bitamina-iturriak; edo arrautza eta arraina, D bitaminaren iturriak.\nKaltzioa, fosforoa eta burdina ezinbestekoak dira ondo hazteko. Kaltzioa esnean eta esnekietan, lekaleetan, arrainean eta fruitu lehorretan dago. Fosforoa elikagai horietan eta haragian bertan egoten da. Burdina hosto berdeko barazkietan, lekaleetan, haragian eta osoko zerealetan egoten da.\nElikagai horiek dietan sartzen saiatzeaz gain, oso garrantzitsua da tabakoa eta alkohola saihestea. Frogatuta dago zigarretek eta edari alkoholdunen kontsumoak hormonen hazkuntza eta garapena eragozten dutela.\nGaraiera handitzeko ariketak\nDena ez da pubertaroan amaitzen.' Bizitza osoan landu daitezke giharrak, luze iraun dezaten. Ariketa batzuek, dieta orekatu batekin batera, zentimetroak irabazteko aukera ematen dute pazientzia eta konstantzia izanez gero.\nZintzilikatzeko barra: barra eskuekin heldu eta pisua erortzen uzten da, zorua oinekin ukitu gabe. Horrek bizkarrezurra zuzentzen laguntzen du.\nOin-puntak ukitu: zutik, besoak gorantz luzatuta, hankak luzatuta eduki eta gorputz-enborra pixkanaka jaitsi, oin-puntak ukitu arte. Egon posizio horretan segundo batzuetan. Bost aldiz errepikatu.\nBuruz behera, zangoak altxatuta: ahoz behera luzatuta, esku-ahurrak lurrean bermatuta, gorputzaren ondoan. Hankak ahalik eta altuena altxatu, oinak elkartuta dauden bitartean. Errepikapen bakoitzean, saiatu goian lau segundoz egoten.\nelikagaiak garaiera garapen hazi hazkuntza


Etxea Ikuspegiak Jurisdikzioaren eguneratzea Itsasontzien Erregistro Zerbitzuak Mauritiusen\nEguneratutako ordua: 09 Jan, 2019, 19:41 (UTC+08:00)\nItsasontzia Maurizio GBCI konpainiaren bidez edukitzeak eta Mauritanian erregistratzeak abantaila ugari ditu. Mauricioko IBC Limited One IBC , merkatu horretan aitzindari gisa, esperientzia berezia du Maurizioko itsasontzien erregistroa errazten.\nZure itsasontzia Mauritius erregistratzearen abantaila batzuk honako hauek dira:\nMaurizioko matrikulatutako ontziak salgaiak daude merkantzien irabazien gaineko zergatik.\nMauricio bidalketa konpainiak ordaindutako dibidenduak ez dira atxikipen zergarik ordaindu behar.\nItsasontzien dendak, kontsumigarriak, ordezko piezak eta bunkerrak aduana eta zerga berezietatik salbuetsita daude.\nTripulazioak Maurizioko errenta zergatik salbuetsita daude.\nEz da kapital irabazien gaineko zergarik ordaindu behar itsasontzi bat edo konpainia bateko akzioen salmenta edo eskualdatzean.\nEz da ondasun-tasarik ordaindu behar ontzi-konpainia bateko akzioen oinordetzan.\nEz dago tripulazioaren nazionalitatearen mugarik eta lan baimenak ez dira beharrezkoak.\nMauriziok itsas segurtasunari, kutsaduraren prebentzioari eta itsasokoen prestakuntzari eta ziurtapenari buruzko nazioarteko hitzarmen gehienak berretsi ditu.\nGehiago irakurri : Negozioak egitea Mauritiusen\nMaurizioko herritarrek eta enpresa mota batzuek Maurizioko banderaren azpian ontziak eduki eta erregistratzeko eskubidea dute. Zehazki, 1. kategoriako Enpresa Lizentzia Globala duten enpresak sartzen dira, baldin eta haien objektuak Maurizio Bandera duten itsasontziak erregistratzera mugatuta badaude eta beren bidalketa jarduerak Mauriziorik kanpo egiten direla soilik.\nGainera, aipatutako pertsona edo konpainiek atzerriko itsasontzi bat erregistratu dezakete Maurizioko banderaren azpian, ontzia alokatuta baldin badago, gutxienez 12 hilabetez baina hiru urte baino gehiagoko aldian. Nabigazioan erabiltzeko pentsatutako itsasontzi mota guztiak dira onargarriak, baina ez dute 15 urte baino gehiago izan behar. Bidalketa zuzendariak onartutako sailkapen sozietateetako batekin mantendu behar du klasea eta erantzukizun zibileko aseguruaren hirugarren ziurtagiria aurkeztu behar da, Mauriziok onartu dituen nazioarteko itsas hitzarmenak betetzen direla egiaztatzeko.\nErregistro prozedurek Finantza Zerbitzuen Batzordeak baimendutako Enpresa bat eratzea dakar 1. Kategoriako Enpresa Lizentzia Globala edukitzeko eta ontzia bera Merkataritza eta Bidalketa Ministerioan erregistratzea.\nMatrikulazio itsasontzia Mauritiusen\nMaurizioko itsasontzien legeek ontziak behin betiko, behin-behineko eta paralelo erregistratzea ahalbidetzen dute.\nMaurizioko banderaren behin-behineko erregistroa erregistro iraunkorra egin baino sei hilabete lehenago onartzen da eta atzerrian dagoen edozein tokitan egin daiteke, Mauriziok enbaxada, kontsulatua edo ohorezko kontsula duen tokian.\nErregistro iraunkorrerako beharrezkoak diren adinari, klaseari eta erantzukizun zibileko aseguruari eta nazioarteko hitzarmenei buruzko baldintzak beteko dira. Atzerriko erregistroko ziurtagiria duen eta Maurizioko erregistroan sartu nahi duen itsasontzi batentzat, erregistratutako kargak garbitzen dituen atzerriko erregistroan ezabatu izanaren ziurtagiria behar da.\nInskripzio paraleloa. Maurizioko konpainiek kontratatutako atzerriko erregistro batean erregistratutako itsasontzi hutsak Maurizioko Itsasontzi Irekiko Erregistroan inskribatu ahal izango dira foru aldian, hala ere, hiru urte baino gehiago ez izatea.\nErregistro Iraunkorra itsasontzia behin betiko erregistratuta dagoenean erregistratzeko prozedura guztiak bete ondoren. Ziurtagiriak jasotzen dituenean, Ontzi Zuzendariak itsasontzian landu beharreko zenbakia emango dio ontziari, izena, erregistratutako tonajea eta erregistro portua. Tailaketa, markaketa eta topografo homologatu batek ikuskatu eta beharrezko dokumentuak eta tasak jaso ondoren, Bidalketa Zuzendariak inskripzio ziurtagiria emango du.\nItsasontzi baten Hipotekaren erregistroa\nMaurizioko itsasontzi bat hipoteka gisa eman ahal izango da zenbateko nagusia eta interesak bermatzeko. Legedia aldatu egin da Britainia Handiko Hipoteken Sistemarekin bat etortzeko. Jabeak zein hipotekatuak erabat babestuta daude dagokion araudian xedapen argien bidez.\nMaurizio Bandera duen itsasontziari edo bertako partaidetzari bahitu edo bermea eman dakioke mailegu-emailearen bermea lortzeko. Behin-behineko erregistratutako Maurizio itsasontzia hipoteka daiteke eta hipoteka horren lehentasuna itsasontzia behin betiko erregistratzean gordetzen da.\nZenbat denbora behar da itsasontzia Maurizioan erregistratzeko?\nProzesuak bi urrats ditu, Mauricio GBCI Konpainia eratzea eta itsasontzia Maurizioko Maurizio Bandera duen erregistroa erregistratzea. Negozio planaren eta dokumentuen eskuragarritasunaren arabera, 3-4 aste inguru behar dira enpresa eratzeko eta beste 2-3 aste itsasontzia erregistratzeko.\nNorekin jarri harremanetan\nMaurizioko itsasontziaren erregistroari buruzko informazio gehiago nahi baduzu, jarri gurekin harremanetan.\nEz da gehiago Global Business Company 2\nMaurizioko konpainiaren erregistroa


"Munduko arrozak" Arrasaten, uztailaren 13an — Arrasateko Udala\nJai honen helburua, Arrasaten bizi den biztanleriaren jatorriko kultura bistaratzea da, herrialde desberdinetako kulturaren erakusgarri izatea eta gizartearen parte hartzea, elkarrekiko erlazioak eta integrazioa normaltasunez sustatzea, espazioak konpartituz, elkarbizitza bultzatuz eta gure herrietako kultura anitzen aberastasuna aitortuz eta gozatuz.\nJaia girotzeko, gure herrian bizi diren herritarren kultura desberdinen erritmoak entzun ahal izango ditugu, eta haurrek, aniztasuna eta bizikidetza nola irudikatzen duten azaltzeko, mural kolektibo batean parte hartzeko aukera izango dute.\nIzen ematea taldeka egin behar da. (Banakako izenik balego, jaiaren egunean bertan, aurrez sortutako talderen baten sartzen saiatuko ginatekeen )\nTaldeak gutxienez 5 eta gehienez 10 pertsonez osatuta egon behar dira.\nTalde bakoitzak arduradun bat izendatu beharko du.\nEkainaren 17an, astelehena, arratsaldeko 18:30ean, parte hartzaileekin bilera informatibo bat egingo dugu Kulturateko Jokin Zaitegi gelan.\nJaiaren egunean bertan, talde bakoitzari, osagaietarako, 20€ko diru laguntza emango zaio.\nTalde bakoitzak erabiliko dituen osagaiak eta janaria prestatzeko tresneria (lapiko, paella-ontzi, burruntzali, koilara handi, sardexkak, labanak …) ekarri beharko ditu.\nIzena ematean, talde bakoitzari zenbaki bat egokituko zaio, jaiaren egunean, janaria prestatzeko, bere mahaia identifikatu dezan.\nTaldeko arduradunaren izen, abizen, jatorria, adina eta telefono zenbakia eman beharko dira.\nTaldeko partaideen kopurua eta sutegi kopurua (2 gehienez) adierazi beharko da.\nIzena emateko azken eguna uztailaren 5a, ostirala, izango da.\nUdaletxeko web gunean : www.arrasate.eus/izen-ematea\nInformazio gehiagorako edo zalantzak argitzeko telefono honetan:\nGoiz eta arratsaldez: 943 79 83 70 (Jasone)\nEguna borobiltzeko, egitarau aparta prestatuta dago:\nLAGUN ARTEAN ETA JAI GIROAN,\nARROZAK BATUKO GAITUEN EGUN EDER BATEZ GOZATZERA!!!


PDF (231 KB - 6 orri.)\n2018ko apirilaren 24n egindako bilkuran, Gobernu Kontseiluak onartu zuen 2018an Gazte-auzolandegietako programa garatzeko Euskal Autonomia Erkidegoko udalekin izenpetu beharreko lankidetza-hitzarmenaren eredua, eta, beharrezko zabalkundea emateko xedez, hau\n1. artikulua.– Euskal Herriko Agintaritzaren Aldizkarian argitaratzea 2018an Gazte Auzolandegietako programa garatzeko Euskal Autonomia Erkidegoko udalekin izenpetu beharreko lankidetza-hitzarmenaren ereduaren testua. I. eranskinean dago jasota.\n2. artikulua.– Hitzarmena izenpetu duten udalen zerrenda argitaratzea. II. eranskinean dago.\nVitoria-Gasteiz, 2018ko irailaren 6koa.\nI. ERANSKINA, JAURLARITZAREN IDAZKARITZAKO ETA LEGEBILTZARRAREKIKO HARREMANETARAKO ZUZENDARIAREN IRAILAREN 6KOKO 87/2018 EBAZPENARENA\n2018AN GAZTE-AUZOLANDEGIETAKO PROGRAMA GARATZEKO EUSKAL AUTONOMIA ERKIDEGOKO UDALEKIN IZENPETU BEHARREKO LANKIDETZA-HITZARMENAREN EREDUA.\n2018KO AUZOLANDEGIAK PROGRAMA GARATZEKO EUSKAL ADMINISTRAZIO OROKORRAREN ETA .......................................(TOKIKO ADMINISTRAZIOAREN IZENA JARTZEKO HUTSUNEA) ARTEKO ELKARLAN HITZARMENA\nVitoria-Gasteiz, 2018ko ................aren ......an.\nBestetik,...................................jaun/andrea, .........................................Udaleko alkatea.\nLehenak, Euskal Administrazio Orokorraren izenean eta haren ordezkari gisa, Gobernu Batzordeak 2018ko apirilaren 24an hartutako Erabakiaz ematen zaizkion ahalmenak erabiliz.\nBigarrenak, ..............................ko Udalaren izenean eta haren ordezkari gisa, .................ko ..................aren ..........an Udal Bileran hartutako erabakiak ematen dizkion ahalmenak erabiliz.\nGobernuari buruzko Legeak (7/1981, ekainaren 30ekoa), Lehendakariari ematen diola sailak sortzeko eta ezabatzeko ahalmena, bai eta sailen izenak finkatzeko eta haien eskumenak banatzeko ahalmena ere. Ahalmen horiez baliatuz, Lehendakariaren azaroaren 26ko 24/2016 Dekretua onartu zen, Euskal Autonomia Erkidegoaren Administrazioko sailak sortu, ezabatu eta aldatzen dituena eta horien egitekoak eta jardun-arloak finkatzen dituena.\nEuskal Administrazio Orokorreko Enpleguko eta Gizarte Politiketako Saileko Gazteria Zuzendaritzak 2018ko udan Auzolandegiak programa aurrera eramateko asmoa duela 18 eta 26 urte bitarteko gazteentzat eta, auzolandegi bakoitzean, gehienez 20 plaza izango direla.\nZuzendaritza honek, aipatutako egitaraua burutu ahal izateko, komenigarria deritzola tokian tokiko udalekin lankidetza hitzarmenak izenpetzeari, programaren jarduerak aurrera ateratzeko bitarteko eta giza-baliabideei dagokionez bi administrazioetako bakoitzak hartzen duen ardura zehazteko.\nEra berean, .............................ko Udalak, Euskadiko Toki Erakundeei buruzko apirilaren 7ko 2/2016 Legean esleituta dituen eskumenak erabiliz, auzolandegietara bideratuko diren jarduera zehatzei dagokienez, alegia, ingurumena berreskuratzeari, ondarea berreskuratzeari, adinekoen gizarte-dinamizazioari eta abarri dagokienez dituen eskumenak erabiliz, egoki deritzo programa hau aurrera ateratzeko bere lankidetza emateari. Aipatutako eskumenak honako artikuluetan jasota daude, hurrenez hurren:, 17.36 (Gazteria-politikak planifikatzea, antolatzea eta kudeatzea); 17.8 (Ingurumenaren babesa eta garapen jasangarria modu osagarrian antolatzea, sustatzea, kudeatzea eta defendatzea, hiriguneetan kutsadura akustikoa, argiaren kutsadura eta airearen kutsaduraren aurkako babesa barne hartuta); 17.13 (Gizarte-zerbitzuak antolatzea, planifikatzea eta kudeatzea); 17.21 (Udal-ondare historikoa babestea, kudeatzea eta kontserbatzea, eta babes-plan bereziak eta katalogoak egitea eta onartzea).\nEta, azaldutakoa ikusirik, bi alderdiek Elkarlan Hitzarmena sinatzea erabaki dutela, ondorengo hauek izanik errespetatu beharreko,\nLehenengoa.– ........................ko Udalerrian kokaturik egon eta .............................ekintza garatuko duen auzolandegiko jarduerak burutzeko lankidetza zerbitzuak eskainiz, gazteentzako auzolandegietarako 2018ko programa burutzeko bi Administrazioen artean elkarlanerako abiaburuak zehaztea da hitzarmen honen xedea:\nAuzolandegi horretara, ondoan aipatzen den parte hartzaile kopurua bertaratuko da jarritako denboratarte horretan:\nBigarrena.– Euskal Autonomia Erkidegoko Administrazioak, ondoren adierazten diren zerbitzuak hartuko ditu bere gain aipaturiko auzolandegian:\n– Jardueraren antolaketa orokorra.\n– Auzolandegiko jardueren sustapena, parte hartzaileen inskripzioa eta tramitazioa.\n– Jardueraren ardura izango duen langileria.\n– Janaria edo horren kostuak.\n– Parte-hartzaile, instalazio eta bitartekoen aseguruak (istripu eta erantzukizun zibila asegurua).\n– Instalazioak atontzeko materialak (literak, mahaiak, sukaldeko tresneria eta abar).\nHirugarrena.– ...................................ko Udalak ondoren zehazten diren zerbitzuak eskainiko ditu, auzolandegiaren jarduerak burutzen laguntzeko:\n– Auzolandegian lan egin ahal izateko materialak, baita lan egiteko tokia (lur-saila, edo berreskuratu beharreko ondarea...) eta instalazioak gazte parte-hartzaileen premietara egokitzeko behar diren baliabideak ere.\n– Auzolandegian egin beharreko lana martxan jarri eta zuzentzeko behar diren pertsonak, betiere antolatzaileen jarraibideak errespetatuz arituko direnak.\n– Parte-hartzaileei ostatu emateko instalazioak edo lur-sailak, beti ere higiene-, osasun- eta segurtasun-baldintzak betetzen dituztenak, eta auzolandegian egingo diren jarduerei egokitutakoak.\n– Euskal Autonomia Erkidegoko lurraldean egin beharreko jarduera soziokultural edo aisialdikoen jardunaldi bat, gutxienez, ziurtatzen duten elementu material eta pertsonalak.\n– Garraioa lo egiteko lekutik lan egiteko tokiraino, urrun badago bata bestetik.\n– Behar diren segurtasun-neurriak, parte-hartzaileek beren osasuna arriskuan jarri gabe lan egin dezaten.\n– Ostatu hartzeko erabiliko diren instalazioak garbitzeko beharrezkoak diren materialak.\n– Auzolandegia hasi aurretik, Udalak udalerriak eta inguruek eskaintzen dituzten kultur baliabideak eta aukerak erakutsiko dizkio auzolandegiaren zuzendaritzaz eta animazioaz arduratuko den taldeari.\n– Udaleko kirol-instalazioetara sartzeko trabarik ez jartzea auzolandegiko parte-hartzaileei.\n– Auzolandegiko parte-hartzaileei hasierako harrera eta bukaerako agurra egitea.\n– Auzolandegia bukatutakoan, bertan egindako lanen memoria aurkeztuko du, argazki eta guzti.\n– Udalak Eusko Jaurlaritzako Gazteria Zuzendaritzaren lankidetzarekin antolatutako auzolandegiaren berri zabaltzeko komunikazio-ekitaldirik egiteko asmorik izanez gero, Gazteria Zuzendaritzari jakinarazi beharko dio deialdia egin aurretik eta, beti ere, ekitaldia bera gauzatu aurretik.\n– Udalak indarrean dagoen datu pertsonalen babesari eta tratamenduari buruzko legeria bete beharko du.\n– Bestelako eskaintzak: orain arte esandakoaz gainera, Udalak bere iritziz egoki izan litezkeen beste laguntza batzuk ere eman ahal izango ditu, beti ere, Eusko Jaurlaritzaren Gazteria Zuzendaritzako antolatzaile eta arduradunen baimenaz.\nZazpigarrena.– Koordinazioa errazteko eta hitzarmen honen funtzionamendua artikulatzeko, jarraipen-batzorde bat sortuko da, paritarioa, eta Enpleguko eta Gizarte Politiketako Saileko Gazteriako zuzendariak eta udalerriko alkateak osatuko dute, bai eta dagozkien erakundeetako teknikariek ere, eta horiek arduratuko dira azal litezkeen interpretazio- eta betetze-arazoak ebazteaz. Ildo horretan, bi alderdiek elkarri aitortzen diote batzarrak eta informazio-trukea eskatzeko gaitasuna, hitzarmen honek arautzen dituen egitekoak gauzatu ahal izateko.\nEta, ados daudela erakusteko, honako hitzarmen honen moduko bi ale izenpetu dituzte, izenburuan adierazitako leku eta egun berberetan,\nEnpleguko eta Gizarte Politiketako Sailaren izenean,\nII. ERANSKINA, JAURLARITZAREN IDAZKARITZAKO ETA LEGEBILTZARRAREKIKO HARREMANETARAKO ZUZENDARIAREN IRAILAREN 6KOKO 87/2018 EBAZPENARENA\nHITZARMENA IZENPETU DUTEN UDALEN ZERRENDA


'Santurtzitik Bilbora' lasterketa 2018: Trafiko aldaketak 2018ko azaroaren 25ean | Herriak eta hiriak | EITB\nZirkulazio aldaketak 'Santurtzitik Bilbora' lasterketa dela eta\nIbilgailuek itxita izango dute Olabeaga kaia, eta Fray Juan kaleko (Zorrotza) galtzadaren zati bat okupatuko dute, Burtzeñako plaza eta Clara Campoamor kalearen artean.\nSanturtzitik Bilbora lasterketa, 2013an. Argazkia: Gonzalo Elorza\nUrtero legez, Santurtzitik Bilbora nazioarteko lasterketak Ezkerraldeko herrien eta Bizkaiko hiriburuaren arteko bidea egingo du igande honetan. Aurten ibilbidea aldatu behar izan dute, A25eko manifestazioa eta Athletic-Getafe partida direla eta. Bilboko trafikoan eragin txikia izango da, eta Zorrotza eta Olabeaga auzoetara mugatuko da.\nBilboko Udalak ohar bidez azaldu duenez, 11:30etik 13:15era, gutxi gorabehera, ibilgailuen zirkulaziorako itxiko dute Olabeaga kaia, Zirgariak kaiaren eta Trokabidea kalearen artean. Auzora sartu nahi dutenek Olabeagako aldapatik joan beharko dute. Irten nahi dutenek, aldiz, San Nikolas kaletik (handik, Olabeaga kaira, eta Jesusen Bihotza plazara, gero).\nHorrez gain, bertan behera geratuko dira Bilbobusen A3 lineako honako geralekuak: Zirgarien kaiko 3.a eta Olabeagako kaiko 30 eta 22A. Gainera, bidegorria okupatuko dute lasterkariak pasatzen diren bitartean.\nBestalde, 11:30 eta 12:40 bitartean, galtzada zati bat okupatuko dute Fray Juan kalean, Burtzeñako plaza eta Clara Campoamor kalearen artean. Udaltzainek bideratuko dute zirkulazioa.


Kirikiñausi - Wikipedia, entziklopedia askea.\nBertizko kirikiñausia (bertan izkiñu esaten zaio).\nKirikiñausi edo gaztain hespilak gaztainak bildu eta egoera onean kontserbatzeko erabiltzen ziren harrizko gordailuak dira.\nErakuntza hauek izen desberdin ugari hartzen dituzte euskaraz: kirikiñausie, kirikiñosie, kirikiñausia, kirikiñotokie, kirikiño-ezie, gaztaine-ezie (Gorbeialdea), kirikiñusie (Zeberio), kortina (Aiaraldea), izkiñue (Malerreka), gaztaindegie, gaztandeie, espille (Baztan), gaztain espil (Sara), kurtsila (Lapurdi) eta eskorta.\nGaztain hespilak harrizko hesi biribil edo eliptikoak dira. Gorbeialdean biribilek 2 eta 8,6 metro arteko diametroa dute, eta eliptikoek 1,55 - 4,1 mko luzera eta 1,15 - 4,8 mko zabalera. Hesia 1,1 - 2,15 metro gora izaten da. Gehienek ate-zuloa dute, baina badira irekigunerik gabekoak ere.\nGuregana harrizkoak iritsi diren arren, behinola hesola eta adarrekin ere egiten zituzten.\nGaztainak morkots eta guzti pilatzen ziren kirikiñausiaren barnean. Ondoren, iratze, belar, gaztainondo-adar, elorri edota zakuekin estaltzen ziren. Era horretan, gaztainak egoera onean kontserbatzeaz gain, zerri edo basurdeek jatea eragozten zen. Gehienean, abenduan hasten ziren kirikiñausietan gordetako gaztainak jaten. Morkotsak arrasteluekin ateratzen ziren biltegitik eta, aletu ondoren, baserrira eramaten ziren. Aldi bakoitzean aste bateko behar zirenak ateratzen ziren.\n↑ a b c d e f g h i Enrike IBABE, Mª Juana LUJANBIO: Ericeras en el Macizo del Gorbeia Euskomedia.org\n↑ a b Jose Angel Aramendi: Gaztaina pobreen ogia lez ezagutua izan da, dirudunek edo etxagunek, gari ogia izango eben Aiaraldea.com\n↑ Mariano IZETA: Baztango Hiztegia. 1996, Gobierno de Navarra.\nOrriaren azken aldaketa: 15 abendua 2019, 12:01.


Abenturak Txinako garraiobideetan - bizkaie.biz\nAbenturak Txinako garraiobideetan\nTestua Eta Argazkiak Zigor Aldama\t2006-05-26 02:00 Bidaide\nOndorengo lerroetan Zhejiang probintziako Wenzhou urira heltzeko bizi eta sufridutakoak kontauko deutsuedaz.\nArratsaldeko 16:30etan hasi da gure ibilbidea Hangzhouko geltokian 5103 trena hartu dogunean; aurretik 250 kilometroko bidea daukagu eta lehenengo sentsazinoa oso ona izanda: jesarleku erosoak, fardelak sartzeko nahikoa leku, bagoia garbi... Dana dala, alboan neskato bi, mutiko bat, ama eta amuma daukaguz bidelagun eta laster konturatu gara bidaia ez dala bape lasaia izango eta lurrikara baten pareko indarra daukiela.\nTrena ezelako atzerapenik barik abiatu da baina atzerantz. Bai, atzerantz goaz. Ez deust lebarik. Neskato biak berréala hasi dira mobiduten eta bazterrak nahasten; Alexi barretxua egin deutsen arren, ezikusiarena egin dau eta orduan, txikienak oin-euskarriagaz zarata bizi-bizia egin leikela deskubridu dau; Alex laguna onetik atara dabe eta umeak isilarazoteko asmoz ogro arpegia jarri arren, barre alagaraka jarraitu eta laguntxua nahastau dau ganera. Orain bi dira. Ñec, ñec, ñec. Atzerago mutikoa dago txinatar modaren eredu, izan be, praketan zulo ederrak daukaz atzetik eta aurretik, eperdia eta hankatartea bistan daukaz, estutasuna datorrenean, trankil-trankil egiteko egin beharreko guztia. Mutikoa negar baten dago eta ganera, amuma eskuko telefono erosi barriaren soinu polifoniko guztiak probetan dabil, ñec, ñec, ñec, tiriri, tiririri.\nEzustean, neskato txikienak beste gauza bat deskubridu dau; beso-euskarriaren azpian jatordurako azpila dago eta panderoa balitz legez sekulako zaratotsa sortu dau... ñec, ñec, ñec, tiririri, tiririri, pom, pom, pom.\nHori guztia gitxi ez balitz, apur bat aurreragoko jesarlekuetan, artega, ozpinduta (akaso, hamar bat te hartu ditualako) dagoan gizon bat dago guri begira eta barreka. Zutundu, jesarri, zutundu, zigarro bat erre, kea apropos guri bota, jesarri, txistua bota, tea edan...holan pasetan ditu minutuak, orduak eta orroak jasanezinak dira: uargggggghhhhhh!!! Ah, eta ñec, ñec, ñec, pum, pum, pum, buaaaaaa, tiririri, tiririri. Neskato txikienak oin-euskarriagaz olgetan jarraitzen dau eta Alexek zoro arpegia jarten deutson arren, barre algarak gero eta zaratatsuagoak dira.\nHolako batean, trena geltoki batera heldu da eta ordu erdi inguru egon gara geldi. Ondoren, ‘aurrerantz’ hasi da trena. Ez dogu bide aldaketarik igarri eta, beraz, atzera bueltan ez joateko errezetan hasi gara.\nBien bitartean, jesarleku batzuk atzerago, txinatar batzuk animau dira, antza, eta txilioka hasi dira. Hiruzpalau ordutan giro hori sufridu behar izan dogu eta, ganera, trenak geldialdi luzeak egin ditu arrazoi jakinik barik eta, jakina, tartean makinatxu bat ñec, ñec, tiririri, buaaaaa entzun behar izna doguz.\nBidaiako bosgarren orduan, familia zaratatsua heldu da helmugara, antza, eta alde egin dabe. Jaungoikoan sinisten hasi gara. Artega dagoan gizonaren marmarragaz ohitu gara eta aspaldiko partez lasaitasuna da nagusi. Dana dala, ez luzarorako ze orain arte isilik egon dan megafonistea ez da konturatu lokartzen hasita gagozala eta soinu eta efektuakaz batera, mezuak emoten hasi da: tin, tin, tiiiiiin: bla, bla, bla, bla… Ganera, mezuakaz amaitu eta berehala, irratiko seriala jarri dau treneko bidaiariontzat eta altu baino altuago. Ez, Jaungoikorik ez da munduan.\nItxaropena erabat galduta, Wenzhoura heldu gara. Goizaldeko ordubata da eta leihotik begiratuta, uria hilda dagoala emoten dau. Dana dala, trenetik bajatu eta geltokian sartu garanean, nondik agertu diran ez dakigula txinatar uriolea agertu da gure begien aurrean. Geltokitik urten eta txilioka hartu gaitue ‘ehundaka’ taxistek: taxi, taxi, taxiiiiiii!!! Taxiaren barruan erdi lo dagoalako, txiliorik egin ez dauen gizaseme baten autoan sartu gara. Taximetroa ez dabil (holan dino berak) baina zintzoa emoten dau (12 yuan, 1,2 euro banderea bajatuteagaitik). Atea zarratu orduko, azelerau eta bete-betean ez baina gizon bat jo dau eta honek inoiz entzun ez dodazan irainak jaurti deutsoz. Abiadea neurtzeko orratza be ez dabil baina 100 bat kilometro orduko belozidadea hartu dau seguru segundu gitxi batzuetan eta bidegurutze batera heldu garanean, beste taxi bi agertu jakuz antzeko abiadan. Galgea emon, bolanteagaz ezkerretara egin eta lehen kotxea librau dau; bigarrena librau guran, eskumatara egin, derrapau eta ganera etorri jaku. Boooom! Txapa-istripua izan arren, garrasiak sekulakoak izan dira. Barriro.\nEta hor gagoz gu, Wenzhouko etorbide baten erdian, goizaldeko ordubietan, taxista bi txilioka eta gu eta beste taxiko bidaiariak sustoa gainetik kendu ezinik. Zorionez, beste taxi bat hurreratu da eta hanka egin dogu handik. Gerrikoa jarri eta taxisteak barre egin deust.\nAzkenean, hotelera heldu eta erdi lo topau dogu harreragilea; makinatxu bat agiri emon deuskuz bete eta sinatzeko. Pazientzia. Zorionez, hasieran sumo txarra hartu arren, gelea nahikoa txukuna da.\nPutuoshan, Zheijiang probintziako isla txiki batetik Shanghaira ferryan goaz. Berrehun kilometro dira eta 15 bat orduko biajea.\nLau lagunentzako gelan hiru jesarleku dagoz zatika jausteko zorian, ukutu be ezin daitekeen mahaia, garbiontzia ez dabil eta literako izarak gurago dot ez deskribidu. Entxufean ez dago argi-indarrik eta ferrya alboz doa estribor aldera nabarmen.\nGelan emakume txinatar bi izango doguz bidelagun. Gaua pasetako ‘Tsingtao’ garagardao markako litro batzuk eta kakahuete partidea ekarri dabez; azalak eta enparauak, ‘jakina’ lurrera doaz, gu jaio aurretik, ferrya uretaratu ebenetik garbitu ez dan moketara, hain zuzen.\nFideo apur bat jateko gogoz kafetegira goaz. Ezinezkoa, ez ei dalako fideoen ordua. Plater ugerdoetan, platerak eurak baino ugerdoagoa dan kozineru batek tortilla zatiak eskaini deuskuz edo zati-zati egindako tortillea, tomate zati batzuekaz batera. Edateko tea baino ez dago, behin eta barriro erabilitakoak emoten daben papelezko ontzietan.\nBeherazkorik ez eukiteko errezetan hasi gara ze aterik bako komun etxurako gela txiki-txikian, zulo baltz bat baino ez dago. Zoragarria.\nBeroaren beroagaz izerditan emon dogu gaua, leihoa zabaldu eta hotzitu egin gara. Izerdi hotza. Ez dot izararik ukutu gura, ferryaren motorraren zaratea gortuteko modukoa da...\nShanghai, goizaldeko 05:30ak, paradisua.


Bengt Samuelsson - Wikipedia, entziklopedia askea.\nHalmstad, 1934ko maiatzaren 21a (88 urte)\nMedikuntzako Nobel Saria (1982)\nBengt Ingemar Samuelsson (Halmstad, Suedia, 1934ko maiatzaren 21a) suediar kimikaria da. Harvarden egin zituen ikasketak, eta gero, ikasketak bukatuta, kimika irakasle izan zen bertan, 1976. urtetik aurrera. Harvarden ez ezik, Karlinskako Institutuan ere eman zituen eskolak, 1950ean; Institutuko errektore izendatu zuten 1969an, eta Medikuntza Fakultateko dekano, 1963an. 1982an Fisiologia eta Medikuntzako Nobel saria jaso zuen, Sune K. Bergström eta John Vanerekin batera, prostaglandinaren fisiologiari eta biokimikari buruz egindako ikerketengatik. Aurrerago ehunen egitura eta hormonek egiturotan eragiten dituzten ondorio biokimikoak aztertzen hasi zen.\nArtikulu honen edukiaren zati bat Lur hiztegi entziklopedikotik edo Lur entziklopedia tematikotik txertatu zen 2017-05-08 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.\nMultimedia: Category:Bengt I. Samuelsson\nBNF: 16618321z (data)\nOrriaren azken aldaketa: 29 martxoa 2021, 12:32.


Elaia Torrontegi, zilarra Errusiako Europako Txapelketan « EKFB – Euskal Kirol Federazioen Batasuna – Unión de Federaciones Deportivas Vascas\nElaia Torrontegi, zilarra Errusiako Europako Txapelketan\nElaia Torrontegi lehiakide bizkaitarrak zilarrezko domina txalogarria lortu zuen aste honetan zehar San Petersburgon (Errusia) ospatzen ari den Europako Taekwondo Txapelketaren inaugurazio ekitaldian.\nElaia Torrontegi, minieuli-pisuan Espainiako absolutu kategoriako egungo txapelduna nagusitu zen lehenengo txandan Scutelnick moldaviarrarekiko, 9-2 emaitzaren arabera; eta bigarren txandan Smirnova errusiarrarekiko 8-3 emaitzaren arabera; jadanik semifinaletan jatorri turkiarreko Karahamed alemaniarrari irabazi zion 12-8 emaitzarekin. Eta finalean, aurreko esfortzu handiaren ondoren, txapelketako gogokoenen artean zegoen Yilimirin turkiarraren aurka galdu egin zuen 7-4 emaitzarekin.\nBeste lorpenen artean Munduko txapeldun unibertsitarioarena ezagutu zuen euskal kirolariak bere sailkapen onena lortu du horrela txapelketa ofizial kontinental batean.\nEtiketak: elaia torrontegi, europeo, plata, rusia


LHko lehen zikloko proiektua berritasunekin dator | Jesuitak\nUdako oporrak izan dira gure Lehen Hezkuntzako Lehenengo zikloko proiektu berritzailearen hurrengo pausua martxan jartzeko momentua.\nBadira ikasturte ugari non elkarlana, talde lana, proiektuak eta lan kooperatiboko egiturak gure egunerokotasunean txertatuta ditugula. Ikasleek modu positiboan jasotzen dute ondokoarekin lan egitea eta bien artean erronkari irtenbidea lortzea.\n2021-22 ikasturtea orain dela bi urte planifikatzen hasiak gara. Haur Hezkuntzan hasitako proiektuari jarraipena emateko beharra sentitzen dugu eta baita ikaslegoari arreta hobeagoa bermatu. Hori dela eta, Lehen Hezkuntzako lehenengo zikloan saioen ordutegiaren birmoldaketa bat egingo da. Baita ere, espazio berriak lagun izango ditugu oraingo bi gelak batuz eta kristalezko ateekin elkartuz. Modu honetan espazio zabalak eta txikiagoak lortuko ditugu beharrei erantzuna emateko. Ikasturte berri honetan, elkarlanean aritzeko aukera hobeagoa izango dugu baita proiektuetan ikertzaile lanetan jarraitzeko ere.\nBestalde, ikasleek eskatzen dutenari erantzuna emateko momentua dela uste dugu ordutegiaren birmoldaketarekin. Honetan, matematika eta hizkuntzak 20 minutuko saioetan banatuko dira; berdina modu berritzaile baten lantzen jarraitzeko. Ikasleak gune bakoitzean 20 minutu egongo dira eta ondoren hauen artean txandakatuko dira. Gainera, ikasle bakoitza, bi irakasle baino gehiagok ebaluatu eta behatuko dute. Modu honetan, ikaslearekin modu zuzenagoa batean lan egiteko aukera emango da. Honen helburua ikasleen arreta, ulermenean eta motibazioan laguntzea da.\nHonez gain, ez ditugu beste irakasgaiak ahaztu behar. Hauek proiektuen bidez, teknologia berritzaileekin, espazio ugariekin eta ikasketa kooperatiboko egiturekin lantzen jarraituko ditugu.\nArte Hezkuntza: funtsezko baliabidea ikasleen gaitasunen garapenerako\nZer dakigu gure herriaz?\nLehen Hezkuntzan astelehenero erronka berri bat


Laburpena ( 249. zk.), 2018ko abenduaren 28a, ostirala\nEBAZPENA, 2018ko abenduaren 18koa, Lanbide-Euskal Enplegu Zerbitzuko zuzendari nagusiarena, zeinaren bidez argitaratzen baita laneratzeko enpresak sortzeko eta mantentzeko laguntzak arautzen dituen Justizia, Lan eta Gizarte Segurantzako sailburuaren 2009ko maiatzaren 4ko Aginduan aurrez ikusitako laguntzen 2019rako deialdia.\nEBAZPENA, 2018ko abenduaren 18koa, Lanbide-Euskal Enplegu Zerbitzuko zuzendari nagusiarena, zeinaren bidez argitara ematen baita Euskal Autonomia Erkidegoan enplegu-zentro berezietako lanbide-jarduerari laguntzeko unitateak 2019ko ekitaldian finantzatzeko laguntzen deialdia.\nAGINDUA, 2018ko abenduaren 18koa, Hezkuntzako sailburuarena, zeinaren bidez iragartzen baitira eskola-garraiorako banakako esleipenak 2018-2019 ikasturterako, Haur Hezkuntzan (2. zikloa), Lehen Hezkuntzan eta Derrigorrezko Bigarren Hezkuntzan ikasten ari diren ikasleentzat.\nEBAZPENA, 2018ko azaroaren 23koa, Hezkuntza Berriztatzeko zuzendariarena. Honen bidez, unibertsitate-mailakoak ez diren ikastetxeetako guraso-elkarteen federazioetarako eta konfederazioetarako laguntzak ematen dira.\nEDIKTUA, behin betiko neurriak aldatzeari buruzko 1104/2018 prozeduraren ondoriozkoa.\nEDIKTUA, hipoteka betearazteari buruz apelazioan bideratutako 2456/2018 prozeduraren ondoriozkoa.\nEDIKTUA, diru-zenbateko bat erreklamatzeko buruz bideratutako 33/2018 prozedura arruntaren ondoriozkoa.\nEDIKTUA, adostasunik gabeko dibortzioari buruz bideratutako 914/2017 prozeduraren ondoriozkoa.\nEDIKTUA, adostasunik gabeko dibortzioari buruz bideratutako 23/2018 prozeduraren ondoriozkoa.\nEDIKTUA, delitu arinei buruzko 368/2017 zenbakiko judizioaren ondoriozkoa.\nIRAGARKIA, Hezkuntza Saileko Administrazio eta Zerbitzuen sailburuordearen 2018ko urriaren 16ko Ebazpena jakinarazteko dena. Ebazpen horren bitartez ebatzi egiten da gora jotzeko errekurtso bat.\nIRAGARKIA, Hezkuntza Saileko Administrazio eta Zerbitzuen sailburuordearen 2018ko irailaren 3ko Ebazpena jakinarazteko dena. Ebazpen horren bitartez ebatzi egiten da gora jotzeko errekurtso bat.\nIRAGARKIA, Hezkuntza Saileko Langileak Kudeatzeko zuzendariaren 2018ko urriaren 22ko Ebazpena jakinarazteko dena. Ebazpen horren bidez, pertsona bati borondatezko erretiroarengatik prima/kalte-ordaina eskatzeko erreklamazioa ezesten da.\nIRAGARKIA, zeinaren bidez jakinarazten baita Kontsumobide-Kontsumoko Euskal Institutuaren zuzendariaren 2018ko abenduaren 3ko Ebazpena, kontsumo arloko SAN-48A001-86-2018 zehapen-espedientea ebazten duena.\nIRAGARKIA, zeinaren bidez jakinarazten baita Segurtasuneko sailburuordeak 2018-635 espedientean emandako 2018ko azaroaren 22ko Ebazpena. 2018ko urriaren 9ko eskabide baten bidez ireki zen espediente hori, eta izaera pertsonaleko datuen babesaren arloko erregelamenduan bildutako eskubideak baliatzeari buruzkoa da.\nIRAGARKIA, zeinaren bidez epatzen baitira, Bilboko Administrazioarekiko auzien 6 zenbakiko Epaitegian izapidetzen ari den 140/2018 prozedura laburtuan interesa duten pertsonak.\nIRAGARKIA, zeinaren bidez jakinarazten baita Uraren Legea hausteagatik irekitako zehapen-espediente bati buruzko ebazpen-proposamena.\nIRAGARKIA, egon daitezkeen interesdunei ur-aprobetxamendurako eskubidea amaituko dela jakinarazteko dena.


18.317 web daude euskaraz eta horien herenak .eus domeinua du. Noticias de Gipuzkoa\n2016ko datuetan oinarritutako emaitzak\n18.317 web daude euskaraz eta horien herenak .eus domeinua du\nEUROPA PRESS - 2017(e)ko martxoaren 6a, astelehena - 20:44etan eguneratua\nDONOSTIA. PuntuEUS Fundazioaren zuzendariak, Josu Waliño, 2016ko datuetan oinarritutako emaitzen berri eman du Martin Ugalde kultur parkean egin den aurkezpenean. Bertan, "helburu guztiak" bete direla eta .EUS-ek 6.302 domeinu izenekin bukatu zuela urtea azpimarratu du.\nKalitateari dagokionez, .EUS Euskadin Interneten eduki gehien sortzen dituen domeinua da. .EUS webguneek barra-barra publikatzen dituzte edukiak, 7.131 dokumentu batez beste web-orri bakoitzeko. "Ekarpen handia" dela esan du Waliñok.\nGainerako domeinuek (.com, .net, etab.) 1.782 dokumentu publikatzen dituzte batez beste web-orri bakoitzeko. .EUS domeinuaren erabiltzaile nagusiak enpresak dira.